തദ്ദേശ തെരഞ്ഞെടുപ്പ് ഫലം വന്നുകഴിഞ്ഞല്ലോ, ഇനിയൊന്ന് പരിശോധിക്കാം ‘വിവാദ വ്യവസായ’ത്തെക്കുറിച്ച് | മനോജ് കെ. പുതിയവിള | TrueCopy Think\nതദ്ദേശ തെരഞ്ഞെടുപ്പ് ഫലം വന്നുകഴിഞ്ഞല്ലോ,\nതദ്ദേശ തെരഞ്ഞെടുപ്പ് ഫലം വന്നുകഴിഞ്ഞല്ലോ, ഇനിയൊന്ന് പരിശോധിക്കാം ‘വിവാദ വ്യവസായ’ത്തെക്കുറിച്ച്\nതദ്ദേശ തെരഞ്ഞെടുപ്പിന്റെ ഫലം വന്നുകഴിഞ്ഞ അന്തരീക്ഷത്തില് ഒരു പ്രധാന വിവാദത്തിന്റെ ആധാരമായ നിര്‍മാണസ്ഥാപനങ്ങളുടെ കാല്‍നൂറ്റാണ്ടുനീളുന്ന അക്രഡിറ്റേഷന് ചരിത്രം വസ്തുനിഷ്ഠമായി വിശകലനം ചെയ്യപ്പെടുന്നു.\n19 Dec 2020, 09:31 AM\nമുഖ്യധാര മാധ്യമങ്ങളില് ഒട്ടെല്ലാത്തിലും കാണുന്നതും ചില രാഷ്ട്രീയനേതാക്കള് ആവര്‍ത്തിക്കുന്നതുമായ ആരോപണമാണ് ഊരാളുങ്കല് സൊസൈറ്റിക്ക് കരാറുകള് വാരിക്കോരി കൊടുക്കുന്നു എന്നത്. അതെന്താ, ഊരാളുങ്കലിനു കൊമ്പുണ്ടോ; എന്നാല് അതൊന്ന് അറിയണമല്ലോ എന്നുതോന്നി. അങ്ങനെയാണ് അന്വേഷണം ആരംഭിച്ചത്. അന്വേഷണം ചെന്നുനിന്നത് കാല്‍നൂറ്റാണ്ടുമുമ്പു കേരളത്തില് നടന്ന വികസനോത്സവമായ ജനകീയാസൂത്രണത്തില്.\nപ്രാദേശിക സര്‍ക്കാരുകളില് നമുക്കെല്ലാം അറിയുന്നതുപോലെ പഞ്ചവത്സരപദ്ധതിയുടെ 40 ശതമാനത്തോളം പണം തദ്ദേശഭരണസ്ഥാപനങ്ങള്‍ക്ക് കൈമാറിയതോടെ നമ്മുടെ നാട്ടുമ്പുറങ്ങളിലും നഗരങ്ങളിലുമെല്ലാം ഒരുപോലെ വികസനപ്രളയമായി. ഓരോ പഞ്ചായത്തിലും മുനിസിപ്പാലിറ്റിയിലും കോര്‍പ്പറേഷനിലും ഇഷ്ടംപോലെ റോഡും പാലവും കലുങ്കും കനാലും ജലസംഭരണിയും കുളവുമെല്ലാം നിര്‍മിക്കുകയും നവീകരിക്കുകയും ചെയ്യാന് തുടങ്ങി.\nഗുണഭോക്തൃസമിതികള് ഇവയെല്ലാം ഏറ്റെടുത്തു നടത്തണമെന്നാണ് വിഭാവനം ചെയ്തിരുന്നതെങ്കിലും സാങ്കേതികത്വം ഏറെയുള്ള നിര്‍മാണ പ്രവൃത്തികള് അവ നടത്തി പരിചയമുള്ള കരാറുകാര് വഴിയേ നടത്താനാവൂ എന്ന നില വന്നു. എന്നാല്, ചെറുകിട കരാറുകാരുടെ വൈദഗ്ദ്ധ്യത്തിലും നിര്‍മാണശേഷിയിലും പരിമിതികള് ഉണ്ടായിരുന്നു. പ്രാദേശിക ഭരണവുമായി ബന്ധപ്പെട്ട ചിലര്‍ക്ക് ഉണ്ടാകാവുന്ന അവിശുദ്ധകൂട്ടുകെട്ടിന്റെ ആശങ്കയും ഉണ്ടായിരുന്നു.\nഅങ്ങനെയാണ് നിര്‍മാണ വൈദഗ്ദ്ധ്യമുള്ള ഏജന്‍സികളെക്കൊണ്ട് ഈ പണികള് നിര്‍വഹിക്കാം എന്ന ആലോചന വരുന്നത്. മാത്രവുമല്ല, മുന്നനുഭവം ഇല്ലാത്തതിനാലും ആസൂത്രണച്ചിട്ടകള് പരിശീലിപ്പിക്കേണ്ടിയിരുന്നതിനാലും പദ്ധതി രൂപവത്ക്കരണം വൈകിയതിനാല് അവയുടെ നടപ്പാക്കലും ആരംഭിക്കാന് വൈകിയിരുന്നു. അപ്പോള് പണം പാഴാക്കാതെ നിര്‍മാണങ്ങള് പൂര്‍ത്തിയാക്കാന് കൂടുതല് കാലതാമസം വരാതെ നോക്കേണ്ടതും ഉണ്ടായിരുന്നു.\nഅതിനാല്, ടെന്‍ഡര് നടപടി ഒഴിവാക്കി സത്യസന്ധതയും മികവുമുള്ള ഏജന്‍സികളെ ഏല്‍പിക്കാനുള്ള സാദ്ധ്യത സര്‍ക്കാര് പരിഗണിച്ചു. മാനദണ്ഡങ്ങള് നിര്‍ണയിച്ച് സൂക്ഷ്മ പരിശോധനയിലൂടെ അത്തരം ഏജന്‍സികളെ കണ്ടെത്തി അവയെ അക്രഡിറ്റഡ് ഏജന്‍സികളായി പ്രഖ്യാപിക്കുന്നത് അങ്ങനെയാണ്.\n1997 സെപ്റ്റംബര് 23-ലെ സ.ഉ.(പി.)നം. 216/97/ത.ഭ.വ. നമ്പര് ഉത്തരവു പ്രകാരം കേരള പഞ്ചായത്ത് രാജ് (പൊതുമരാമത്തു പണികളുടെ നടത്തിപ്പ്) ചട്ടങ്ങളും വ്യവസ്ഥ 11 (3) കാണുക) 1997 നവംബര് 12-ലെ സ.ഉ.(എം.എസ്.)നം. 254/97/ത.ഭ വ. നമ്പര് ഉത്തരവു പ്രകാരം കേരള മുനിസിപ്പാലിറ്റി (പൊതുമരാമത്തുമപണികളുടെ നടത്തിപ്പും സാധനങ്ങള് വാങ്ങലും) ചട്ടങ്ങളും വ്യവസ്ഥ 11 (3) കാണുക) പരിഷ്‌ക്കരിച്ചു.\n‘‘തദ്ദേശഭരണസ്ഥാപനത്തിന് ഉചിതമെന്നു തോന്നുന്നപക്ഷം ഏതൊരു മരാമത്തുപണിയും സര്‍ക്കാരംഗീകൃതവും സാമ്പത്തികക്ഷമതയുള്ളതും പ്രവൃത്തിപരിചയമുള്ളതുമായ ഒരു സന്നദ്ധസംഘടനയെയോ സ്ഥാപനത്തെയോ ഏല്‍പിക്കാവുന്നതും അവര്‍ക്ക് ആ തദ്ദേശഭരണസ്ഥാപനം നെഗോഷ്യേറ്റ് ചെയ്തു തീരുമാനിക്കുന്ന പ്രകാരമുള്ള നിരക്ക് 10-ാം ചട്ടം (14)-ാം ഉപചട്ടത്തിലെ വ്യവസ്ഥയ്ക്കു വിധേയമായി അനുവദിക്കാവുന്നതുമാണ്'' എന്നതാണു പുതിയ വ്യവസ്ഥ. ഇത് ആസ്പദമാക്കി സര്‍ക്കാര് ചില സ്ഥാപനങ്ങളെയും സര്‍ക്കാരിതരസംഘടനകളെയും ലേബര് കോണ്‍ട്രാക്റ്റ് സഹകരണസംഘങ്ങളെയും തദ്ദേശഭരണസ്ഥാപനങ്ങളുടെ പൊതുമരാമത്തുപണികളുടെ നിര്‍വ്വഹണം നടത്താനുള്ള അക്രഡിറ്റഡ് ഏജന്‍സികളായി അംഗീകരിച്ചു.\nതദ്ദേശഭരണസ്ഥാപനങ്ങള് നിര്‍മാണപ്രവൃത്തികള് ഇവയിലൂടെ നടത്തുന്നതിന് നടപടിക്രമങ്ങളും നിശ്ചയിച്ചു. എന്നാലും ആ നടപടിക്രമങ്ങളില് പോരായ്മകളുണ്ടോ എന്ന് സര്‍ക്കാര് ജാഗ്രതയോടെ നിരീക്ഷിച്ചുവന്നു. അങ്ങനെ എന്തെങ്കിലും കണ്ടാലുടന് മാനദണ്ഡങ്ങള് പരിഷ്‌ക്കരിക്കും. മുന്നനുഭവമില്ലാത്ത ജനകീയാസൂത്രണത്തിന്റെ രീതിതന്നെ അങ്ങനെ ആയിരുന്നു - ട്രയല് ആന്‍ഡ് എറര് രീതിയില് പരീക്ഷിച്ചു മെച്ചപ്പെടുത്തുക.\nRelated Story: തദ്ദേശ തെരഞ്ഞെടുപ്പ് ഫലത്തിൽ ആഹ്ളാദിക്കാം പക്ഷേ...\nഅപ്രകാരം അക്രഡിറ്റേഷന്റെയും അവരെ കരാര് ഏല്‍പിക്കുന്നതിന്റെയും പ്രവൃത്തി നിരീക്ഷിക്കുന്നതിന്റെയും പണം നല്‍കുന്നതിന്റെയുമൊക്കെ മാനദണ്ഡങ്ങളും നടപടിക്രമങ്ങളും പരിഷ്‌ക്കരിച്ച് ആറ് ഉത്തരവുകള് 1998, 1999, 2001 2003, 2004, 2005 വര്‍ഷങ്ങളില് അന്നത്തെ എല്.ഡി.എഫ്., യു.ഡി.എഫ്. സര്‍ക്കാരുകള് പുറപ്പെടുവിച്ചു. തുടര്‍ന്നുവന്ന വി.എസ്. അച്യുതാനന്ദന് സര്‍ക്കാര് ഇവ വീണ്ടും പരിഷ്‌ക്കരിച്ച് 2007 മേയ് 18 നു ജി.ഒ.(എം.എസ്.)നം. 133/07/തഭവ (https://go.lsgkerala.gov.in/pages/fileOpen.php?fname=6048.swf&id=6048) എന്ന സമഗ്രയുത്തരവും പുറപ്പെടുവിച്ചു. സുവ്യക്തമായ 15 വ്യവസ്ഥകള് അടങ്ങുന്നതായിരുന്നു ഇത്.\nഇതെല്ലാം തദ്ദേശഭരണസ്ഥാപനങ്ങള് നടത്തുന്ന പ്രവൃത്തികള്‍ക്കു മാത്രം ആയിരുന്നു. സര്‍ക്കാരില് അന്ന് ഇങ്ങനെയൊരു സംവിധാനം ഉണ്ടായിരുന്നില്ല.\nഎന്നാല്, അന്നെല്ലാം സര്‍ക്കാര്‍വകുപ്പുകളില് നല്ലൊരുപങ്കും സിവില് ജോലികള് പി.ഡബ്ല്യു.ഡി. അല്ലാതെയുള്ള ഏജന്‍സികളായ കേരള സ്റ്റേറ്റ് ഇന്‍ഡസ്ട്രിയൽ ആന്‍ഡ് ടെക്നിക്കല് കണ്‍സള്‍ട്ടന്‍സി ഓര്‍ഗനൈസേഷന്, കെ.എസ്.ഐ.ഡി.സി., കേരള സ്റ്റേറ്റ് വെയര് ഹൗസിങ് കോര്‍പ്പറേഷന്, നിര്‍മിതി കേന്ദ്ര, കേരള സ്റ്റേറ്റ് കണ്‍സ്ട്രക്ഷൻ കോര്‍പ്പറേഷന്, റോഡ്‌സ് ആന്‍ഡ് ബ്രിഡ്ജസ് ഡവലപ്മെന്റ് കോര്‍പ്പറേഷന്, കേരള സ്റ്റേറ്റ് പൊലീസ് ഹൗസിങ് കണ്‍സ്ട്രക്ഷൻ കോര്‍പ്പറേഷന്, കേരള അഗ്രോ ഇന്‍ഡസ്റ്റ്രീസ് കോര്‍പ്പറേഷന്, കേരള ലാന്‍ഡ് ഡെവലപ്മെന്റ് കോര്‍പ്പറേഷന്, കേരള സ്റ്റേറ്റ് ഹൗസിങ് ബോര്‍ഡ് തുടങ്ങിയവയെക്കൊണ്ടു ചെയ്യിച്ചുവരികയായിരുന്നു.\nഎന്നാല് ഇതിന് കൃത്യമായ മാനദണ്ഡങ്ങള് ഇല്ലാത്തതിനാല് വേണ്ടത്ര സാമ്പത്തികജാഗ്രത കൂടാതെയും ക്രമവിരുദ്ധമായും പ്രവൃത്തികള് ഏല്പിക്കുന്ന സാഹചര്യം നിലനില്ക്കുന്നു എന്നു മനസിലാക്കി വി.എസ്. സര്‍ക്കാര് ഇതിനു മാര്‍ഗ്ഗരേഖ പുറപ്പെടുവിച്ചു. ധനവകുപ്പിന്റെ 2007 സെപ്റ്റംബര് ഏഴിലെ ജി.ഒ.(പി.)നം. 408/07 (http://www.infofinance.kerala.gov.in/index.php?option=com_docman&task=doc_download&gid=2289&Itemid=34) എന്ന ഈ ഉത്തരവ് സര്‍ക്കാര് സ്ഥാപനങ്ങള്‍തന്നെയായ അക്രഡിറ്റഡ് ഏജന്‍സികള്‍ക്ക് ഉള്ളതായിരുന്നു. അപ്പോഴൊന്നും സര്‍ക്കാരിതരഏജന്‍സികള് ഈ രംഗത്ത് ഉണ്ടായിരുന്നില്ല.\nതദ്ദേശഭരണവകുപ്പിന്റെയും ധനവകുപ്പിന്റെയും 2007-ലെ മേല്‍പറഞ്ഞ ഉത്തരവുകള് രണ്ടും പരിശോധിച്ച അതേ എല്.ഡി.എഫ്. സര്‍ക്കാര് ‘അക്രഡിറ്റഡ് ഏജന്‍സികളെ നിശ്ചയിക്കുന്നതിലും പ്രവൃത്തികള് ഏല്‍പിക്കുന്നതിലും തുല്യതയും സുതാര്യതയും വിവേകപൂര്‍ണ്ണമായ ജാഗ്രതയും ഉറപ്പാക്കാന് അവയില് കൂടുതല് വ്യക്തത വരുത്തേണ്ടതുണ്ടെ'ന്നു കണ്ടു. ‘ഏജന്‍സികളെ തെരഞ്ഞെടുക്കാനുള്ള മാനദണ്ഡം, സാങ്കേതികാനുമതി നല്‍കാനും ടെന്‍ഡര് സ്വീകരിക്കാനുമുള്ള അധികാരം, ബദല്‍സാങ്കേതികവിദ്യകള് ഉപയോഗിച്ചു പ്രവൃത്തികളുടെ നിര്‍വ്വഹണം, പണം നല്കുന്ന രീതി തുടങ്ങിയവയില് പുനഃപരിഗണനയും വ്യക്തതയും വേണ'മെന്നും കണ്ടു. ഇക്കാര്യങ്ങള് പഠിക്കാന് 2010 ഡിസംബര് 14-ലെ ജി.ഒ.(ആര്.റ്റി.)നം. 8989/10/ധനം എന്ന ഉത്തരവിലൂടെ സര്‍ക്കാര് ഒരു വിദഗ്ദ്ധസമിതിയെ നിയോഗിച്ചു.\nപിന്നാലെ വന്ന ഉമ്മന്‍ചാണ്ടി സര്‍ക്കാര് ഈ സമിതിയുടെ നിര്‍ദ്ദേശങ്ങളും ചീഫ് ടെക്നിക്കല് എക്‌സാമിനറുടെയും വിവിധ ചീഫ് എന്‍ജിനീയര്‍മാരുടെയും നിര്‍ദ്ദേശങ്ങളും പരിശോധിച്ച് അക്രഡിറ്റഡ് ഏജന്‍സികളെ തെരഞ്ഞെടുക്കുന്നതിനും പ്രവൃത്തികള് ഏല്‍പിക്കുന്നതിനുമുള്ള മാര്‍ഗരേഖ വീണ്ടും പരിഷ്‌ക്കരിച്ചു. ധനവകുപ്പ് അക്രഡിറ്റ് ചെയ്യുന്ന സ്ഥാപനങ്ങളെക്കൊണ്ടു മാത്രമേ സര്‍ക്കാര് വകുപ്പുകളും സ്ഥാപനങ്ങളും നിര്‍മാണ പ്രവൃത്തികള് നിര്‍വഹിപ്പിക്കാവൂ എന്ന് ജി.ഒ.(പി.)നം. 311/14 നമ്പരില് 2014 ജൂലൈ 30-നു ധനവകുപ്പു പുറപ്പെടുവിച്ച ഈ ഉത്തരവ് (http://www.infofinance.kerala.gov.in/index.php?option=com_docman&task=doc_download&gid=6866&Itemid=57) നിര്‍ദ്ദേശിച്ചു. ഏജന്‍സികളെ തെരഞ്ഞെടുക്കാനും തരംതിരിക്കാനുമുള്ള മാര്‍ഗ്ഗരേഖയും ബന്ധപ്പെട്ട മറ്റു കാര്യങ്ങളും അനുബന്ധം: ഒന്ന് ആയും അവയെ പ്രവൃത്തികള് ഏല്പിക്കുന്നതിനുള്ള മാര്‍ഗ്ഗരേഖ അനുബന്ധം: രണ്ട് ആയും ഉത്തരവില് ഉള്‍പ്പെടുത്തി.\nഅനുബന്ധം: ഒന്ന് അക്രഡിറ്റഡ് ഏജന്‍സികളെ നാലായി തരംതിരിച്ചു. സര്‍ക്കാര്‍വകുപ്പുകളും പി.ഡബ്ല്യു.ഡി. സമ്പ്രദായം പിന്തുടരുന്ന സംസ്ഥാനപൊതുമേഖലാസ്ഥാപനങ്ങളുമാണ് ‘എ' വിഭാഗം. ‘ബി' വിഭാഗത്തിലുള്ളത് സംസ്ഥാന സര്‍ക്കാരിന്റെ മാനദണ്ഡപ്രകാരം നിര്‍മാണങ്ങള് നിര്‍വഹിക്കാന് സന്നദ്ധതയുള്ള കേന്ദ്രസര്‍ക്കാര്‍വകുപ്പുകളും കേന്ദ്രപൊതുമേഖലാസ്ഥാപനങ്ങളുമാണ്. സംസ്ഥാനപി.ഡബ്ല്യു.ഡി.യുടെ മാനദണ്ഡങ്ങള് പാലിക്കുന്നതും പി.ഡബ്ല്യു.ഡി.നിര്‍മ്മാണങ്ങളില് പരിചയം ഉള്ളതുമായ സഹകരണസംഘങ്ങളും സംയുക്തസംരംഭങ്ങളും പോലുള്ള, പരിമിതമായ സര്‍ക്കാര് നിയന്ത്രണത്തോടുകൂടിയ സ്ഥാപനങ്ങളെ ‘സി' വിഭാഗമായി ഉള്‍പ്പെടുത്തി. പി.ഡബ്ല്യു.ഡി.നിര്‍മ്മാണങ്ങളില് പര്യാപ്തമായ പരിചയം ഉള്ളതും ചെലവുകുറഞ്ഞ ബദല്‍സങ്കേതങ്ങള് പ്രയോഗിക്കുന്നതുമായ സര്‍ക്കാരിതരസംഘടനകളെയും ചാരിറ്റബില് സൊസൈറ്റികളെയും ‘ഡി' വിഭാഗത്തിലും ചേര്‍ത്തു.\nഇവിടെ ഒരു കാര്യം പ്രത്യേകം ശ്രദ്ധിക്കാനുണ്ട്. സര്‍ക്കാര് വകുപ്പുകളും സര്‍ക്കാര് സ്ഥാപനങ്ങളും അല്ലാത്ത ഏജന്‍സികളെ കേരള സര്‍ക്കാരിന്റെ നിര്‍മാണ പ്രവൃത്തികള്‍ക്കായി അക്രഡിറ്റ് ചെയ്യാന് അവസരമൊരുങ്ങുന്നത് ഉമ്മന്‍ചാണ്ടി സര്‍ക്കാരിന്റെ ഈ ഉത്തരവിലൂടെയാണ്.\n‘സി', ‘ഡി' എന്നീ വിഭാഗങ്ങളില് പറയുന്ന സ്ഥാപനങ്ങള്‍ക്കാണ് ഇതിലൂടെ പുതുതായി അവസരം ഒരുങ്ങിയത്. ഊരാളുങ്കല് ലേബര് കോണ്‍ട്രാക്റ്റ് സൊസൈറ്റി പോലുള്ള സ്ഥാപനങ്ങള് മറ്റു സ്വകാര്യ കരാറുകാരെപ്പോലെ ടെന്‍ഡറിലൂടെ കഴിഞ്ഞ നൂറ്റാണ്ടിന്റെ രണ്ടാം പാദം മുതലേ സര്‍ക്കാര് പ്രവൃത്തികള് ചെയ്തുവന്നിരുന്നെങ്കിലും, സര്‍ക്കാര് നിര്‍മാണരംഗത്തേക്കു ചെലവുകുറഞ്ഞ ബദല് നിര്‍മാണരീതികളും പരമ്പരാഗതസര്‍ക്കാര്‍സമ്പ്രദായങ്ങളെക്കാള് മികച്ച പ്രൊഫഷണല് വൈദഗ്ദ്ധ്യവും ആധുനികസങ്കേതങ്ങള് അപ്പപ്പോള് സ്വീകരിക്കാന് കഴിയുന്ന ചടുലതയും സ്വാതന്ത്ര്യവുമുള്ള സ്ഥാപനങ്ങളും ഗണ്യമായി കടന്നുവരുന്നത് ഇതോടെയാണ്. ഇവ വളരെ ഗുണകരമായ കാര്യങ്ങള് ആയതിനാല് മികച്ച തീരുമാനമായിരുന്നു ഉമ്മന്‍ചാണ്ടി സര്‍ക്കാരിന്റേത്.\nഎല്ലാ ഏജന്‍സികള്‍ക്കും തുടക്കത്തില് അഞ്ചുവര്‍ഷത്തേക്കായിരിക്കും അക്രഡിറ്റേഷന് എന്നും അതു പുതുക്കുന്ന കാര്യം പരിഗണിക്കുക തെരഞ്ഞെടുക്കുന്ന ഏജന്‍സികളുടെ പ്രവര്‍ത്തനം തെരഞ്ഞെടുക്കല് സമിതി വിലയിരുത്തുന്നതിന്റെ അടിസ്ഥാനത്തില് മാത്രമായിരിക്കും എന്നും മാര്‍ഗ്ഗരേഖ വ്യക്തമാക്കി. ക്രമവിരുദ്ധതയോ മോശം പ്രകടനമോ കണ്ടാല് അക്രഡിറ്റേഷന് റദ്ദാക്കാന് സര്‍ക്കാരിന് അധികാരം ഉണ്ടായിരിക്കും എന്നും പ്രഖ്യാപിച്ചു.\nസ്ഥിരം എന്‍ജിനീയറിങ് വിഭാഗമില്ലാത്ത വകുപ്പുകള്, പൊതുമേഖലാസ്ഥാപനങ്ങള്, സ്വയംഭരണസ്ഥാപനങ്ങള് എന്നിവയ്ക്ക് അവയുടെ നിര്‍മാണങ്ങള് സര്‍ക്കാരിന്റെ മുന്‍കൂറനുമതി കൂടാതെതന്നെ അക്രഡിറ്റഡ് സ്ഥാപനങ്ങളെ ഏല്‍പിക്കാം എന്ന് അനുബന്ധം 2-ലെ ഒന്നാം ഖണ്ഡിക പറയുന്നു. ആവശ്യമെങ്കില് ഇത് ഡെപ്പോസിറ്റ് വര്‍ക്ക് രീതിയിലോ പ്രൊജക്റ്റ് മാനേജ്മെന്റ് കണ്‍സള്‍ട്ടന്‍സി (പി.എം.സി.) രീതിയിലോ ആകാമെന്നും ഉത്തരവു വ്യക്തമാക്കി. ഓരോ സ്ഥാപനത്തിനും കാലാകാലം അനുവദിക്കുന്ന പരിധിക്കുള്ളില് നില്ക്കുന്നതാകണം എസ്റ്റിമേറ്റ് എന്നും നിര്‍ദ്ദേശിച്ചു.\nരണ്ടാം ഖണ്ഡികയില്, ‘എ', ‘ബി' വിഭാഗങ്ങളിലെ സ്ഥാപനങ്ങളെ പ്രവൃത്തി ഏല്പിക്കാന് ബിഡ്ഡിന്റെ ആവശ്യമില്ലെന്നും അക്രഡിറ്റഡ് ഏജന്‍സിയുടെ സാങ്കേതികവൈദഗ്ദ്ധ്യം, നിര്‍ദ്ദിഷ്ട പ്രവൃത്തി ചെയ്യാനുള്ള ശേഷി, ആ പ്രത്യേക പ്രവൃത്തിക്കുവേണ്ട അനുയോജ്യത എന്നിവ പരിഗണിച്ചു തീരുമാനം എടുക്കാമെന്നും പറയുന്നുണ്ട്. സ്ഥാപനത്തിന്റെ സാമ്പത്തികശേഷി, സാങ്കേതികയോഗ്യതയുള്ള മനുഷ്യവിഭവം എന്നിവയുടെ അടിസ്ഥാനത്തില് ഓരോ അക്രഡിറ്റഡ് ഏജന്‍സിക്കും ഒരേസമയം ഏറ്റെടുക്കാവുന്ന ആകെ പ്രവൃത്തിയുടെ അളവ് നിയന്ത്രിക്കണമെന്നും ഉത്തരവു വ്യക്തമാക്കി.\nസെന്റേജ് ചാര്‍ജ് അടിസ്ഥാനത്തില് മത്സരാധിഷ്ഠിതവാഗ്ദാനങ്ങള് തേടാന് താത്പര്യമുള്ള സര്‍ക്കാര് വകുപ്പുകള്‍ക്കും സ്ഥാപനങ്ങള്‍ക്കും ഏജന്‍സിയെ തെരഞ്ഞെടുക്കുന്നതിനുമുമ്പ് അത് ആകാമെന്നതാണ് മൂന്നാം ഖണ്ഡിക.\nസര്‍ക്കാരിതര സ്ഥാപനങ്ങളെ ടെന്‍ഡറില്ലാതെ പ്രവൃത്തി ഏല്‍പിക്കാനുള്ള അനുമതി നല്കുന്നത് 2014-ലെ ഈ ഉത്തരവിന്റെ രണ്ടാം അനുബന്ധത്തിലെ നാലാംഖണ്ഡികയിലാണ്. അടിയന്തരസാഹചര്യങ്ങളില് പ്രവൃത്തിയുടെ സ്വഭാവമനുസരിച്ച് ടെന്‍ഡര്‍നടപടി കൂടാതെതെന്നെ മരാമത്തുപണികള് ‘സി' വിഭാഗത്തില്‍പ്പെടുന്ന (സഹകരണസംഘങ്ങളും സംയുക്തസംരംഭങ്ങളും) സ്ഥാപനങ്ങളെ ഏല്പിക്കാം. എന്നാല്, ഏജന്‍സിയെ തെരഞ്ഞെടുക്കുന്നത് രണ്ടാം ഖണ്ഡികയില് പറയുന്നപ്രകാരം സര്‍ക്കാരിലെ ബന്ധപ്പെട്ട ഭരണവകുപ്പ് ആയിരിക്കണം.\nഅഞ്ചാം ഖണ്ഡിക ‘ഡി' വിഭാഗം സ്ഥാപനങ്ങളെ (ബദല് നിര്‍മ്മാണരീതികള് പ്രയോഗിക്കുന്ന സര്‍ക്കാരിതര സംഘടനകളും ചാരിറ്റബിൾ സൊസൈറ്റികളും) പറ്റിയാണ്. അവയെ സാധാരണ നിലയില് ബിഡ്ഡിങ് കൂടാതെ പ്രവൃത്തികള് ഏല്പിക്കാന് പാടില്ല. എന്നാല് തദ്ദേശഭരണവകുപ്പ് കാലാകാലം പുറപ്പെടുവിക്കുന്ന ഉത്തരവുകള് പാലിച്ച് തദ്ദേശഭരണസ്ഥാപനങ്ങള്‍ക്കു ബിഡ്ഡിങ് കൂടാതെ ഇവരെ പ്രവൃത്തികള് ഏല്പിക്കാം. ജില്ലാ നിര്‍മ്മിതികേന്ദ്രങ്ങള്‍ക്ക് 75 ലക്ഷം രൂപവരെയുള്ള പ്രവൃത്തികള് ഇപ്രകാരം നല്കാമെന്നും വ്യക്തമാക്കി. പി.ഡബ്ല്യു.ഡി മാനുവല്, എസ്റ്റിമേറ്റ്, ഭരണാനുമതി, സാങ്കേതികാനുമതി, ഇന്‍സ്‌പെക്ഷന്, സെന്റേജ് ചാര്‍ജ്ജ്, മൊബിലൈസേഷന് അഡ്വാന്‍സ്, ഡെപ്പോസിറ്റ് വര്‍ക്ക് തുടങ്ങിയവയുമായി ബന്ധപ്പെട്ട വ്യവസ്ഥകളാണ് തുടര്‍ന്നു 15 വരെയുള്ള ഖണ്ഡികകളില് പറയുന്നത്.\nഈ ഉത്തരവില് നിര്‍ദ്ദേശിച്ചപ്രകാരം ഏജന്‍സികളെ തെരഞ്ഞെടുക്കുന്നതില് സര്‍ക്കാരിനെ ഉപദേശിക്കാൻ സമിതി രൂപവത്ക്കരിച്ച് ധനവകുപ്പ് 2014 സെപ്റ്റംബര് 26-ന് ജി.ഒ.(എം.എസ്.)നം. 423/14 നമ്പര് ഉത്തരവ് (http://www.infofinance.kerala.gov.in/index.php?option=com_docman&task=doc_download&gid=7056&Itemid=57) പുറപ്പെടുവിച്ചു. ധനവിനിയോഗ സെക്രട്ടറി അദ്ധ്യക്ഷനായ സമിതിയിലെ അംഗങ്ങള് ബില്‍ഡിങ്‌സ് വിഭാഗം ചീഫ് എന്‍ജിനീയര്, ചീഫ് ടെക്നിക്കല് എക്‌സാമിനര്, തിരുവനന്തപുരം എന്‍ജിനീയറിങ് കോളേജിലെ സിവില് എന്‍ജിനീയറിങ് വിഭാഗം മേധാവി എന്നിവരാണ്.\nഈ സമിതി 2014 ഡിസംബര് ആറിനു യോഗം ചേര്‍ന്ന് കൈക്കൊണ്ട നിര്‍ദ്ദേശങ്ങളടങ്ങുന്ന മിനുട്ട്‌സ് സര്‍ക്കാരിനു നല്കി. അക്രഡിറ്റഡ് ഏജന്‍സികളെ തെരഞ്ഞെടുക്കാന് പുതിയ മാര്‍ഗരേഖ വേണമെന്നും നിലവിലുള്ള ഏജന്‍സികള്‍ക്കു പ്രവൃത്തി നിര്‍വഹിക്കാനുള്ള ശേഷികള് അതിന്റെ അടിസ്ഥാനത്തില് പുനഃപരിശോധിക്കണമെന്നും ഈ സമിതി നിര്‍ദ്ദേശിച്ചു. ഏജന്‍സികളുടെ കൂടുതല് വിവരങ്ങള് ആരായുന്ന അപേക്ഷയുടെ മാതൃകയും അവര് തയ്യാറാക്കിനല്കി. ഇതെല്ലാം അംഗീകരിച്ച സര്‍ക്കാര് നിലവിലെ ഏജന്‍സികളോട് പുതിയ മാതൃകയില് വീണ്ടും അപേക്ഷ നല്കാന് നിര്‍ദ്ദേശിച്ചു. 2015 ജൂണ് 15 വരെ ആയിരുന്നു അപേക്ഷിക്കാന് സമയം.\n(ഇതിനിടെ, കളക്ടർമാരുടെ അഭ്യര്‍ത്ഥനയുടെ അടിസ്ഥാനത്തില് അന്നത്തെ റവന്യൂ മന്ത്രി നല്കിയ കുറിപ്പു പരിഗണിച്ച് ജില്ലാ നിര്‍മ്മിതി കേന്ദ്രങ്ങള്‍ക്കു നല്കാവുന്ന ഒറ്റപ്രവൃത്തിയുടെ തുകപരിധി 75 ലക്ഷത്തില്‍നിന്നു മൂന്നുകോടിയായി ഉയര്‍ത്തി ധനവകുപ്പ് 2015 ഏപ്രില് 17-ന് ജി.ഒ.(എം.എസ്.)നം. 137/15 നമ്പര് ഉത്തരവ് (http://www.infofinance.kerala.gov.in/index.php?option=com_docman&task=doc_download&gid=7590&Itemid=57) പുറപ്പെടുവിച്ചു. പുതിയ പട്ടിക വരുന്നതുവരെമാത്രം നിലനില്പുള്ള ഉത്തരവായതിനാല് ഇതിനു കഥയില് കാര്യമായ പ്രാധാന്യമില്ല.)\nപുതിയ അപേക്ഷകള് പുതിയ മാനദണ്ഡങ്ങളുടെ അടിസ്ഥാനത്തില് പരിശോധിച്ച് സര്‍ക്കാരിതരയേജന്‍സികളെ സര്‍ക്കാരിന്റെ നിര്‍മാണ പ്രവൃത്തികള് നിര്‍വഹിക്കാനുള്ള അക്രഡിറ്റഡ് ഏജന്‍സികളില് ആദ്യമായി ഉള്‍പ്പെടുത്തി 2015 ഓഗസ്റ്റ് ഏഴിന് കേരളസര്‍ക്കാര് ഉത്തരവായി. ധനവകുപ്പ് ഇറക്കിയ ജി.ഒ.(പി.)നം. 339/2015 (http://www.infofinance.kerala.gov.in/index.php?option=com_docman&task=doc_download&gid=7910&Itemid=57) ഉത്തരവിലാണ് ഏജന്‍സികളുടെ പട്ടിക അനുബന്ധമായി പ്രസിദ്ധീകരിക്കുന്നത്. അക്രഡിറ്റഡ് ഏജന്‍സികളുടെ പട്ടികയില്‍നിന്ന് അനുയോജ്യമായ ഏജന്‍സിയെ അതതു ഭരണവകുപ്പ് നീതിപൂര്‍വ്വകവും മത്സരാധിഷ്ഠിതവുമായ നടപടിക്രമത്തിലൂടെ തെരഞ്ഞെടുക്കണം എന്നാണ് ഉത്തരവില് പറഞ്ഞത്.\nഅക്രഡിറ്റേഷന് ആധാരമായ, നേരത്തേ പറഞ്ഞ, 2014-ലെ 311-ാം നമ്പര് ഉത്തരവില് ചില മാറ്റങ്ങള് ഈ ഉത്തരവു വരുത്തി. ഭാരതസര്‍ക്കാര് വകുപ്പ് ആയതിനാല് കേന്ദ്രപി.ഡബ്ല്യു.ഡി.യെ ഈ ഉത്തരവിന്റെ പരിധിയില്‍നിന്ന് ഒഴിവാക്കി. അക്രഡിറ്റേഷന് ആവശ്യമുള്ള കേന്ദ്രപൊതുമേഖലാസ്ഥാപനങ്ങള് കേന്ദ്ര, കേരള പി.ഡബ്ല്യു.ഡി. മാനുവലുകളില് ഒന്ന് പിന്തുടരണം. തെരഞ്ഞെടുക്കല് പ്രക്രിയയില്‍നിന്ന് കേരളസര്‍ക്കാരിന്റെ സ്‌പെഷ്യല് പര്‍പ്പസ് വെഹിക്കിളുകളെ ഒഴിവാക്കി. അവയുടെ പ്രവര്‍ത്തനം എന്തിനാണോ രൂപവത്ക്കരിച്ചത് ആ മണ്ഡലത്തില് നിര്‍ത്തണം. ജില്ലാ നിര്‍മ്മിതികേന്ദ്രങ്ങളുടെ നിരക്ക് മൂന്നു വ്യവസ്ഥകള്‍ക്കു വിധേയമായി ഒരു കൊല്ലത്തേക്ക് അനുവദിച്ചു. ഇവയാണു മാറ്റങ്ങള്.\n2015-ലെ അക്രഡിറ്റഡ് ഏജന്‍സികള്\n2015-ല് ഉമ്മന്‍ചാണ്ടിസര്‍ക്കാര് 17 സ്ഥാപനങ്ങളെയാണ് അക്രഡിറ്റഡ് ഏജന്‍സികളായി നിശ്ചയിച്ചത്. അവയില് 14-ഉം സര്‍ക്കാര്, പൊതുമേഖലാ സ്ഥാപനങ്ങള് ആയിരുന്നു. സഹകരണസംഘമായ യു.എല്.സി.സി.എസും ചാരിറ്റബിള് സൊസൈറ്റി നിയമപ്രകാരം പ്രവര്‍ത്തിക്കുന്ന ഹാബിറ്റാറ്റും ലാഭാധിഷ്ഠിതമല്ലാത്ത സന്നദ്ധസംഘടനയായ കോസ്റ്റ്ഫോര്‍ഡും ആണ് അന്ന് ഉള്‍പ്പെടുത്തപ്പെട്ട സര്‍ക്കാരിതരസ്ഥാപനങ്ങള്.\nഓരോ അക്രഡിറ്റഡ് ഏജന്‍സിക്കും പ്രവൃത്തി എടുക്കാവുന്ന നിര്‍മ്മാണരംഗവും ഉത്തരവില് വ്യക്തമാക്കി. ഓരോ ഏജന്‍സിക്കും അനുവദിക്കാവുന്ന പ്രവൃത്തിയുടെ ഉയര്‍ന്ന പരിധിയും ഒരേസമയം കൈവശം ഉണ്ടാകാവുന്ന ആകെ സര്‍ക്കാര്‍പ്രവൃത്തികളുടെ പരമാവധി തുകയും ഈ ഉത്തരവിലൂടെ നിജപ്പെടുത്തിയിരുന്നു. ഊരാളുങ്കല് സൊസൈറ്റിക്കും ഹാബിറ്റാറ്റിനും എടുക്കാവുന്ന ആകെ പ്രവൃത്തികളുടെ പരിധിയായി 250 കോടിരൂപ ആണ് അന്നു നിശ്ചയിച്ചത്. ഒറ്റപ്രവൃത്തിയുടെ പരമാവധി യു.എല്.സി.സി.എസിന് 25-ഉം ഹാബിറ്റാറ്റിന് പത്തും കോടി രൂപവീതവും. എട്ടു സര്‍ക്കാര്‍സ്ഥാപനങ്ങള്‍ക്കും ഊരാളുങ്കല് സൊസൈറ്റിക്കും അഞ്ചുകൊല്ലത്തേക്കാണ് ഉമ്മന്‍ചാണ്ടിസര്‍ക്കാര് അക്രഡിറ്റേഷന് നല്കിയത്; ഹാബിറ്റാറ്റും കോസ്റ്റ്ഫോര്‍ഡും അടക്കം എട്ടു സ്ഥാപനങ്ങള്‍ക്ക് ഓരോവര്‍ഷവും.\nഉത്തരവ് ഇറങ്ങിയതിനെത്തുടര്‍ന്ന് ചില ഏജന്‍സികള് തങ്ങളുടെ പ്രവര്‍ത്തനമേഖലകളും കരാറുകളുടെ ധനപരിധിയും ഉയര്‍ത്തണമെന്ന് അഭ്യര്‍ത്ഥിച്ചു സര്‍ക്കാരിനു കത്തു നല്കി. അവര് നല്കിയ വിവരങ്ങള് പരിശോധിച്ച് അതേസര്‍ക്കാര് 2015 ഒക്‌റ്റോബര് 9-ന് ജി.ഒ.(പി.)നം. 453/2015/ധനം എന്ന ഉത്തരവ് (http://www.infofinance.kerala.gov.in/index.php?option=com_docman&task=doc_download&gid=8038&Itemid=57) പുറത്തിറക്കി. തെരഞ്ഞെടുക്കല്‍സമിതി 2015 ഒക്‌റ്റോബര് ഒന്നിന് ധന അഡീ. ചീഫ് സെക്രട്ടറിയുടെ അദ്ധ്യക്ഷതയില് യോഗം ചേര്‍ന്നു കൈക്കൊണ്ട തീരുമാനപ്രകാരം ആയിരുന്നു ഇത്. അതുപ്രകാരം അക്രഡിറ്റഡ് ഏജന്‍സികള്‍ക്ക് ജനറല് വര്‍ക്കുകള്‍കൂടി ചെയ്യാന് അനുവാദം നല്കി. ഒറ്റ വര്‍ക്കിന്റെ ഉയര്‍ന്ന പരിധി 10 കോടി ആയിരുന്ന ഏജന്‍സികളുടേതുകൂടി 25 കോടി രൂപയായും 25 കോടി ആയിരുന്ന ഏജന്‍സികളുടേത് 50 കോടി രൂപയായും ഉയര്‍ത്തി.\nഅക്രഡിറ്റഡ് പട്ടികയില് ഉള്‍പ്പെടാതിരുന്നതും സര്‍ക്കാര്‍പ്രവൃത്തികള് ചെയ്യാന് 2014 ജൂലൈ 30-നുമുമ്പ് പലപ്പോഴായി ധനവകുപ്പ് അനുമതി നല്കിയിരുന്നതുമായ ഏജന്‍സികളെക്കൂടി അക്രഡിറ്റ് ചെയ്തു. പരമാവധിതുകകള് യഥാക്രമം5കോടിയും 50 കോടിയും അനുവദിച്ച് ഒരുവര്‍ഷത്തേക്കായിരുന്നു ഇത്. ഇതേ പരിധികളോടെ കെ.എസ്.ഐ.ഇ., കെ.ഐ.ഐ.ഡി.സി. എന്നീ സ്ഥാപനങ്ങളെയും 50 കോടി, 250 കോടി രൂപ പരിധിയോടെ ബി.എസ്.എന്.എലിനെയും ഇതേ ഉത്തരവിലൂടെ ഉള്‍പ്പെടുത്തി.\nസര്‍ക്കാരിന്റെ എസ്റ്റിമേറ്റുകള് തയ്യാറാക്കാനുള്ള പ്രൈസ് എന്ന സോഫ്റ്റ്വെയര് വഴി, അതില് 2016 ജനുവരി ഒന്നില് പ്രാബല്യത്തിലുള്ള നിരക്കുകള് പ്രകാരം, വേണം എല്ലാ ഏജന്‍സികളും എസ്റ്റിമേറ്റ് തയ്യാറാക്കാന് എന്നതായിരുന്നു മറ്റൊരു വ്യവസ്ഥ. ഈ ഏജന്‍സികള് സ്വയമല്ല പ്രവൃത്തികള് നിര്‍വ്വഹിക്കുന്നതെങ്കില് ഉപകരാര് നല്കുന്നത് സുതാര്യമായ ടെന്‍ഡറിലൂടെ ആയിരിക്കണം. ചെലവുകുറഞ്ഞ സങ്കേതങ്ങള് ഉപയോഗിക്കുന്ന പ്രവൃത്തികള്‍ക്ക് സാങ്കേതികാനുമതി നല്കുന്നതിനുള്ള നടപടിക്രമമാണ് vii എന്ന ഖണ്ഡിക. ഡിഫക്റ്റ് ലയബിലിറ്റി പീരിയഡ് (നിരീക്ഷണകാലം) പരിഷ്‌ക്കരിച്ച് മൂന്നു വര്‍ഷമായും നിശ്ചയിച്ചു.\nടോട്ടല് സര്‍വീസ് പ്രൊവൈഡര്\nഇതിനു പിന്നാലെയാണ് ഉമ്മന്‍ചാണ്ടി സര്‍ക്കാര് 2016 ജനുവരി 18-ന് ഊരാളുങ്കല് ലേബര് കോട്രാക്റ്റ് സൊസൈറ്റിയെ വിവിധസര്‍ക്കാര്‍വകുപ്പുകളുടെയും പൊതുമേഖലാസ്ഥാപനങ്ങളുടെയും ഐറ്റി - ഐറ്റിയനുബന്ധ പ്രവര്‍ത്തനങ്ങള്‍ക്കുള്ള സമ്പൂര്‍ണ സേവനദാതാവ് (ടോട്ടല് സര്‍വ്വീസ് പ്രൊവൈഡര്) ആയി പ്രഖ്യാപിക്കുന്നത്, ഐ.ടി വകുപ്പിന്റെ ജി.ഒ.(എം.എസ്.)നം. 1/2016/ഐ.റ്റി.ഡി. (https://kerala.gov.in/documents/10180/297d5501-28fe-4b5d-a86e-2f2db2f403ed) എന്ന ഉത്തരവിലൂടെ. ഇതിനു സര്‍ക്കാര് പരിഗണിച്ച അഞ്ചു കാര്യങ്ങളും ഉത്തരവില് വിവരിച്ചിട്ടുണ്ട്.\n(i) ടെന്‍ഡര് കൂടാതെ നേരിട്ടു പ്രവൃത്തികള് ഏല്പിക്കാവുന്ന സ്ഥാപനമാണ് യു.എല്.സി.സി.എസ് (ii) എല്ലാത്തരം സ്റ്റ്രക്ചറല് ഡിസൈനിങ്, പ്ലാനിങ് പ്രവൃത്തികളും പ്രദാനം ചെയ്യാന് കഴിയുന്ന ഡിവിഷന് യു.എല്.സി.സി.എസിന് ഉണ്ട്. എന്‍ജിനീയറിങ്, ഡിസൈന്, പ്ലാനിങ് എന്നിവയില് ഉയര്‍ന്ന സാങ്കേതികത്തികവുള്ള ഈ ഡിവിഷന് ടേണ്‍കീ ഇന്‍ഫ്രാസ്റ്റ്രക്ചര് പ്രൊജക്റ്റുകള് ഏറ്റെടുക്കാന് കഴിയുന്നതാണ്. (iii) ആരോഗ്യം, ഗതാഗതം എന്നീ രംഗങ്ങളിലും ഇ-ഗവേണന്‍സിലും മറ്റു സേവനത്തുറകളിലും സൊല്യൂഷനുകള് ലഭ്യമാക്കുന്നതില് ഊന്നുന്ന ശക്തമായ ഐറ്റി ഡിവിഷന് യു.എല്.സി.സി.എസിനുണ്ട്. (iv) സഹകരണമേഖലയിലെയും കോഴിക്കോട്ടെയും ആദ്യത്തെ ഐറ്റി പാര്‍ക്കായ യു.എല്. സൈബര് പാര്‍ക്ക് യു.എല്.സി.സി.എസ്. വികസിപ്പിച്ചിട്ടുണ്ട്. (v) തിരുവനന്തപുരം ടെക്‌നോപാര്‍ക്കില് പ്രവര്‍ത്തിക്കുന്ന യു.എല്.സി.സി.എസ്. ഐറ്റിവിഭാഗമായ ഊരാളുങ്കല് ലേബര് ടെക്‌നോളജി സൊല്യൂഷന്‍സ് വിവിധ വകുപ്പുകള്‍ക്കും പൊതുമേഖലാസ്ഥാപനങ്ങള്‍ക്കും പലതരം ഐ.ടി./ഐ.ടി അധിഷ്ഠിത സേവനങ്ങള് നൽകിവരികയും അടിസ്ഥാനസൗകര്യ, ഹാര്‍ഡ്വെയർ പിന്തുണ സംഘടിപ്പിക്കുന്നതില് സഹായിച്ചുവരികയും ചെയ്യുന്നുണ്ട്.\nയു.എല്. സൈബര് പാര്‍ക്ക്\nയു.എല്. സൈബര് പാര്‍ക്ക് എന്ന ഐ.ടി പാര്‍ക്ക് സ്വന്തമായുണ്ട് എന്നത് ചെറിയ കാര്യമല്ല. യു.എല്. സൈബര് പാര്‍ക്കില് രാജ്യാന്തരസ്ഥാപനങ്ങളടക്കം 48 കമ്പനികളും 36 സ്റ്റാര്‍ട്ടപ്പുകളും അടക്കം ആകെ 84 സ്ഥാപനങ്ങള് പ്രവര്‍ത്തിക്കുന്നു. സര്‍ക്കാരിന്റെ ടെക്‌നോപാര്‍ക്കും ഇന്‍ഫോപാര്‍ക്കുമുള്ള കൊച്ചിക്കും കോഴിക്കോടിനുമൊപ്പം കോഴിക്കോടിനെയും മലബാറിനെയും ഉയര്‍ത്തിയത് യു.എല്.സി.സി.എസാണ്.\nസൊസൈറ്റിയുടെ ഐ.ടി. സ്ഥാപനമായ യു.എല്. ടെക്‌നോളജി സൊല്യൂഷന്‍സ് (http://gis.ults.in/assets/Documents/ULTS_Case%20Studies_All_v0.1.pdf) ആ സൈബര് പാര്‍ക്കില് പ്രവര്‍ത്തിക്കുന്നു. തിരുവനന്തപുരം ടെക്‌നോപാര്‍ക്കിലും ഡിവിഷന് ഉള്ള യു.എല്.റ്റി.എസില് ഇപ്പോള് സുപ്രധാനമായ മേഖലകളില് വൈദഗ്ദ്ധ്യമുള്ള 500 എന്‍ജിനീയര്‍മാര് ജോലി ചെയ്യുന്നു. വെബ്, സ്മാര്‍ട്ട് ഫോണ് സങ്കേതങ്ങളുടെ വികസനം മുതല് ബ്ലോക് ചെയിന്, ഇന്റര്‍നെറ്റ് ഓഫ് തിങ്‌സ് (IoT), നിര്‍മ്മിതബുദ്ധി (AI), ഭൂശാസ്ത്രവിവരസംവിധാനം (GIS), സംരംഭവിഭവാസൂത്രണം (ERP), വിവരപരിപാലനസംവിധാനം (IMS), സൈബര്‍സുരക്ഷ തുടങ്ങിയുള്ള ആധുനികമേഖലകളില്‍വരെ വിശേഷവൈദഗ്ദ്ധ്യമുണ്ട് യു.എല്.റ്റി.എസിന്.\nവിദൂരസംവേദനസംവിധാനം അഥവാ റിമോട്ട് സെന്‍സിങ്ങിന്റെ സഹായത്തോടെ രാജ്യത്തിന്റെ സുസ്ഥിരവികസനത്തിന് ഉതകുന്ന പ്രവര്‍ത്തനങ്ങള് ഈ സ്ഥാപനം ഏറ്റെടുത്തു നടത്തുന്നുണ്ട്. പ്രധാനമായും റിമോട്ട് സെന്‍സിങ്, ജിഐഎസ്, ജിയോളജി, ജിയോഗ്രാഫി, ഫോട്ടോഗ്രാമട്രി, ഐ.റ്റി. എന്നിവ ഉപയോഗിച്ചുള്ള രാജ്യാന്തരനിലവാരമുള്ള സേവനമാണു നല്കുന്നത്. ജിപിഎസ്, ജിഡിപിഎസ് എന്നിവ ഉപയോഗിച്ചുള്ള സര്‍വ്വേകള്, ട്രാന്‍സ്പോര്‍ട് മാനേജ്മെന്റ് സിസ്റ്റം, കണ്‍ട്രോള് സര്‍വ്വേകള്, ടോപ്പോഗ്രാഫിക്കല് സര്‍വ്വേകള്, ട്രാസ്മിഷന് ലൈന് സര്‍വ്വേകള്, ഹൈവേ സര്‍വ്വേ, റെയില് അലൈന്‍മെന്റ് സര്‍വ്വേ, ഹെല്‍ത്ത് കെയര്, കണ്‍സള്‍ട്ടിങ്, ഇ-ഗവേണന്‍സിനായുള്ള ടേണ് കീ സൊല്യൂഷനുകള് തുടങ്ങിയ പ്രവൃത്തികളും ചെയ്യുന്നുണ്ട്.\nഐ.ടി രംഗത്തെ ഈ വിഭവശേഷിയും വൈദഗ്ധ്യവും പരിഗണിച്ചാണ് അവരെ സമ്പൂര്‍ണ സേവനദാതാവാക്കുന്നത്. ഇപ്പോഴത്തെ പ്രത്യേക സാഹചര്യത്തില് ഇതെല്ലാം ചിലര് വിവാദമാക്കുന്നു എന്നല്ലാതെ ഇതിലും നിയമപരമായോ മറ്റേതെങ്കിലും തരത്തിലോ ഒരു തെറ്റും ഇല്ല. അടുത്തിടെ യു.ഡി.എഫ്. വിമര്‍ശനമായി ഉയര്‍ത്തിയ, സംസ്ഥാന പൊലീസിന്റെ പാസ്പോര്‍ട്ട് വെരിഫിക്കേഷന് പദ്ധതിക്ക് ഊരാളുങ്കല് സൊസൈറ്റിയുടെ സേവനം സര്‍ക്കാര് തേടിയതും ഉമ്മന്‍ചാണ്ടിസര്‍ക്കാരിന്റെ കാലത്താണ്. അക്കാര്യം വ്യക്തമായതോടെ ആ ആക്ഷേപവും അടങ്ങി.\n2016 മേയില് അധികാരമേറ്റ എല്.ഡി.എഫ്. സര്‍ക്കാര് അക്രഡിറ്റഡ് ഏജന്‍സികളുടെ പ്രവര്‍ത്തനം അവലോകനം ചെയ്തു. ‘അക്രഡിറ്റഡ് ഏജന്‍സികളിലൂടെ പ്രവൃത്തികള് നടത്തുമ്പോള് സൃഷ്ടിക്കപ്പെടുന്ന പൊതുആസ്തികളുടെ ധനവശം, ഗുണമേന്മ എന്നിവയില് വിട്ടുവീഴ്ച ചെയ്യാനാവില്ല' എന്ന കാഴ്ചപ്പാടോടെയായിരുന്നു പരിശോധനാസമിതിയുടെ അവലോകനം. പ്രവൃത്തികളുടെ ഗുണമേന്മയില് സമിതി ഉത്ക്കണ്ഠ രേഖപ്പെടുത്തി. ഏജന്‍സികളെ തെരഞ്ഞെടുക്കാനുള്ള മാര്‍ഗ്ഗരേഖ ഈ സമിതിയുടെ ശുപാര്‍ശകളുടെ അടിസ്ഥാനത്തില് പരിഷ്‌ക്കരിച്ച് ജി.ഒ.പി.(നം.) 107/16 നമ്പറായി ധനവകുപ്പ് 2016 ജൂലൈ 27-ല് പുതിയ ഉത്തരവ് (http://www.infofinance.kerala.gov.in/index.php?option=com_docman&task=doc_download&gid=8844&Itemid=57) പുറപ്പെടുവിച്ചു.\nകൃത്യമായ വ്യവസ്ഥകള് വച്ച്, വിവരശേഖരണത്തിനുള്ള കൂടുതല് കോളങ്ങള് ഉള്‍പ്പെടുത്തി അപേക്ഷാഫോമും പരിഷ്‌ക്കരിച്ചു. ഇതിന്റെ അടിസ്ഥാനത്തില് സ്‌കോറുകളുടെ അടിസ്ഥാനത്തില് അഞ്ചു സ്ലാബുകളും നിശ്ചയിച്ചു.\nഏജന്‍സികളില് 86 പോയിന്റിനു മുകളില് കിട്ടുന്നവ ഏറ്റവും മുകളിലെ സ്ലാബില് വരും. അവയ്ക്ക് ഏറ്റെടുക്കാവുന്ന പ്രവൃത്തിയുടെ ഉയര്‍ന്ന പരിധി 25 കോടി രൂപയും ഒരേസമയം എടുക്കാവുന്ന ആകെ പ്രവൃത്തികളുടെ പരിധി 250 കോടി രൂപയും ആക്കി നിജപ്പെടുത്തി. മറ്റു സ്ലാബുകളുടെ സ്‌കോറും പരിധികളും: 71 - 85: 20 കോടി, 200 കോടി; 56 - 70: 15 കോടി, 150 കോടി; 41 - 55: 10 കോടി, 100 കോടി; 30 - 40:5കോടി, 50 കോടിരൂപ. സ്‌കോര് 30-ല്‍ത്താഴെ വരുന്നവരെ അക്രഡിറ്റ് ചെയ്യില്ല. ഇതോടെ അക്രഡിറ്റേഷന് കൂടുതല് കൃത്യതയുള്ളതായി.\nഏജന്‍സികളോട് ഈ ഉത്തരവ് കൂടുതല് കടുത്ത സമീപനവും എടുത്തു. ഈ ഉത്തരവുവഴി പ്രവൃത്തികളുടെ ഡിഫക്റ്റ് ലയബിലിറ്റി പിരീഡ് പിണറായിസര്‍ക്കാര് അഞ്ചുകൊല്ലമായി ഉയര്‍ത്തി. അക്രഡിറ്റേഷന്‍കാലാവധി തുടക്കത്തില് അഞ്ചുകൊല്ലം എന്നത് രണ്ടുകൊല്ലമായി കുറയ്ക്കുകയും ചെയ്തു. നിലവിലുള്ളതടക്കം താത്പര്യമുള്ള ഏജന്‍സികളോട് പുതിയ ഫോമില് അപേക്ഷിക്കാനും നിര്‍ദ്ദേശിച്ചു. അതേദിവസം മറ്റൊരു ഉത്തരവും ഇറങ്ങി, 106 നമ്പരായി (http://www.infofinance.kerala.gov.in/index.php?option=com_docman&task=doc_download&gid=8843&Itemid=57).\nനേരത്തേ അപേക്ഷ നല്കിയ മൂന്ന് സര്‍ക്കാരേജന്‍സികളുടെ കാര്യത്തിലുള്ള ഫയലിലായിരുന്നു ഈ ഉത്തരവ്. തെരഞ്ഞെടുക്കല് സമിതി 2016 ജൂണ് 2-നു യോഗം ചേര്‍ന്ന് അവ പരിശോധിക്കുകയും കെ.എച്ഛ്.ആര്.ഡബ്ല്യു.എസ്., കെ.റ്റി.ഡി.എഫ്.സി. എന്നിവയെ അഞ്ചുകോടി, 50 കോടി എന്ന പരിധിയോടെ മരാമത്തുപണികള് ചെയ്യാനും കെല്‍ട്രോണിനെ എം.എല്.എ. - എസ്.ഡി.എഫ്., എല്.എ.സി. - എ.ഡി.എസ്. സ്‌കീമുകളില് ഐ.റ്റി. വകുപ്പ് അംഗീകരിക്കുന്ന പ്രവൃത്തികള് ചെയ്യാനും അനുവദിച്ച് അക്രഡിറ്റ് ചെയ്തു.\nഎന്നാല് 2016 ഓഗസ്റ്റ് ഒന്നു മുതല് പ്രാബല്യത്തോടെ 107-ാം നമ്പര് ഉത്തരവ് ഇറങ്ങിയതോടെ ഈ ഏജന്‍സികളും പുതിയ മാനദണ്ഡപ്രകാരം അപേക്ഷ നല്‌കേണ്ടിയിരുന്നതിനാല് ഫലത്തില് കാര്യമൊന്നുമുള്ള ഉത്തരവായിരുന്നില്ല അത് എന്നു പറയാം. എങ്കിലും യു.ഡി.എഫ്.ഭരണം അവസാനിക്കുമ്പോള് അക്രഡിറ്റഡ് ഏജന്‍സികളുടെ എണ്ണം 20 ആയിരുന്നത് ഇതോടെ 23 ആയി. ആദ്യയുത്തരവിനുശേഷം ഉള്‍പ്പെടുത്തിയ ആറ് ഏജന്‍സികളും സര്‍ക്കാര്‍സ്ഥാപനങ്ങള് ആയിരുന്നു.\nഅപ്പോഴേക്ക് 2015-ലെ അക്രഡിറ്റേഷന്റെ രണ്ടുവര്‍ഷകാലാവധി പൂര്‍ത്തിയാകുകയും പുതിയ അപേക്ഷ നല്കുകയും ചെയ്യേണ്ട സമയം ആയിരുന്നു. സ്ഥാപനങ്ങള് നല്കിയ 2017-18-ലേക്കുള്ള അപേക്ഷകള് പരിശോധിച്ച സര്‍ക്കാര്, പൊതുമരാമത്തുപ്രവൃത്തികളുടെ നിര്‍വ്വഹണത്തിലെ പുതിയ മാറ്റങ്ങള്‍കൂടി കണക്കിലെടുത്ത്, 2016 ഡിസംബര് 29-നു പുതിയ ഉത്തരവു പുറത്തിറക്കി. ജി.ഒ.(പി.)നം. 191/2016/ധനം (http://www.infofinance.kerala.gov.in/index.php?option=com_docman&task=doc_download&gid=9822&Itemid=57) എന്ന ഈ ഉത്തരവിലൂടെ സ്ലാബുകള് ഇപ്രകാരം പുതുക്കിനിശ്ചയിച്ചു:\nഏജന്‍സികളില് 86 പോയിന്റിനു മുകളില് കിട്ടുന്നവ ഏറ്റവും മുകളിലെ സ്ലാബില് വരും. അവയ്ക്ക് ഏറ്റെടുക്കാവുന്ന പ്രവൃത്തിയുടെ ഉയര്‍ന്ന പരിധി 37.5 കോടിയും ഒരേസമയം എടുക്കാവുന്ന ആകെ പ്രവൃത്തികളുടെ പരിധി 375 കോടിയും ആക്കി. മറ്റു സ്ലാബുകളുടെ സ്‌കോറും പരിധികളും: 71 - 85: 30 കോടി, 300 കോടി; 56 - 70: 22.5 കോടി, 225 കോടി; 41 - 55: 15 കോടി, 150 കോടി; 25 - 40: 10 കോടി, 100 കോടിരൂപ. സ്‌കോര് 25-ല്‍ത്താഴെ വരുന്നവരെ അക്രഡിറ്റ് ചെയ്യില്ല. പരിധികള് നിശ്ചയിച്ചത് ഏതെങ്കിലും സ്ഥാപനത്തിനു മാത്രമായല്ല എന്ന് ഇതു വ്യക്തമാക്കുന്നു. തുടക്കംമുതലേ ഇങ്ങനെതന്നെ ആയിരുന്നുതാനും.\n2017 ഫെബ്രുവരി 9-ന് സര്‍ക്കാര് വീണ്ടും മാര്‍ഗ്ഗരേഖ പരിഷ്‌ക്കരിച്ചു. ജി.ഒ.(പി.)നം. 18/2017/ധനം (http://www.infofinance.kerala.gov.in/index.php?option=com_docman&task=doc_download&gid=10054&Itemid=57) എന്ന ഉത്തരവിലൂടെ ഒരേസമയം കൈവശം വയ്ക്കാവുന്ന ആകെ കരാറുകളുടെ പരിധി എന്നത് ഒരു സാമ്പത്തികവര്‍ഷം ആ ഏജന്‍സിക്ക് അനുവദിക്കാവുന്ന ആകെ കരാറുകളുടെ പരിധിയാക്കി പുനര്‍നിര്‍ണയിച്ചു.\nയോഗ്യത നേടാത്ത ഏജന്‍സികള്‍ക്കും ഔട്ട്സോഴ്‌സ് ചെയ്യാതെ പണി ചെയ്യാനുള്ള കഴിവിന്റെ അടിസ്ഥാനത്തില് അവരവരുടെ ജില്ലയില് 50 ലക്ഷം രൂപവരെയുള്ള കരാറുകള് എടുക്കാന് അനുമതി നല്കി. അക്രഡിറ്റഡ് ഏജന്‍സി പ്രവൃത്തി ഔട്ട്സോഴ്‌സ് ചെയ്താല് അത് ഇ-ടെന്‍ഡര് വഴി ആയിരിക്കണം. അക്രഡിറ്റേഷനെല്ലാം ഇനിമുതല് രണ്ടുകൊല്ലത്തേക്കുവീതം ആയിരിക്കുമെന്നും ആ ഉത്തരവു വ്യക്തമാക്കി.\n2015-ലെ അക്രഡിറ്റേഷന് ലിസ്റ്റ് പരിഷ്‌ക്കരിക്കുന്നത് 2017-ലാണ് - ജൂലൈ 25-ലെ ജി.ഒ.(പി.)നം. 95/2017/ധനം (http://www.infofinance.kerala.gov.in/index.php?option=com_docman&task=doc_download&gid=11756&Itemid=57) എന്ന ഉത്തരവിലൂടെ. ധനവിനിയോഗസെക്രട്ടറിക്കു പകരം ധനവിഭവസെക്രട്ടറിയെ തെരഞ്ഞെടുക്കല്‍സമിതിയുടെ അദ്ധ്യക്ഷനാക്കി 2017 ജൂണ് ഏഴിന് ഉത്തരവായിരുന്നു. ആ സമിതിയാണ് ലിസ്റ്റ് പരിഷ്‌ക്കരിച്ചത്. ഒപ്പം കുറെ കര്‍ക്കശനിയന്ത്രണങ്ങള്‍കൂടി അക്രഡിറ്റഡ് ഏജന്‍സികള്‍ക്കുമേല് സര്‍ക്കാര് ഏര്‍പ്പെടുത്തി.\nഅക്രഡിറ്റേഷന് താത്ക്കാലികമായി ഒരു വര്‍ഷത്തേക്കാക്കി. ചീഫ് ടെക്നിക്കല് എക്‌സാമിനര് പ്രകടനം വിലയിരുത്തിയശേഷമേ ഇതു പുതുക്കൂ. ചെലവുകുറഞ്ഞ നിര്‍മാണങ്ങള് ഒഴികെയുള്ളവയില് ഏതൊരു ഗവണ്മെന്റ് എന്‍ജിനീയറിങ് വകുപ്പോ സംസ്ഥാനപൊതുമേഖലയോ നടത്തുന്നതുപോലെതന്നെ പൊതുമരാമത്തുപണികള് നടത്തേണ്ട പ്രൊജക്റ്റ് മാനേജ്മെന്റ് കണ്‍സള്‍ട്ടന്റു(പി.എം.സി.)കള് എന്ന നിലയിലേ അക്രഡിറ്റഡ് ഏജന്‍സികളെ പ്രവൃത്തി ഏല്പിക്കാന് പാടുള്ളൂ. കേരള ഹൈക്കോടതിയിലെ 2016-ലെ ഡബ്ല്യു.പി(സി.)നം. 39162 എന്ന റിട്ട് ഹര്‍ജിയിലെ 2017 മാര്‍ച്ച് 23-ലെ വിധിയുടെ അടിസ്ഥാനത്തില് ആണിത്.\nഅക്രഡിറ്റഡ് ഏജന്‍സികളുടെ പട്ടികയില്‍നിന്ന് ഒന്നിനെ തെരഞ്ഞെടുക്കാന് നീതിപൂര്‍വ്വകവും മത്സരാധിഷ്ഠിതവുമായ ഒരു ബിഡ്ഡിങ് പ്രക്രിയ സാങ്കേതികാവശ്യങ്ങള്, സെന്റേജ് ചാര്‍ജ്ജ് തുടങ്ങിയവയുടെ അടിസ്ഥാനത്തില് അതതു ഭരണവകുപ്പിനു സ്വീകരിക്കാം. മരാമത്തുപ്രവൃത്തികളുടെ നിര്‍വ്വഹണവുമായി ബന്ധപ്പെട്ട എല്ലാ മാര്‍ഗ്ഗരേഖകളും ഇവര് പാലിക്കുന്നുവെന്ന് ഭരണവകുപ്പ് ഉറപ്പാക്കണം. ഏല്പിക്കുന്ന പ്രവൃത്തി ആ ഏജന്‍സി മറ്റേതെങ്കിലും അക്രഡിറ്റഡ് ഏജന്‍സിക്ക് കോണ്‍ട്രാക്‌റ്റോ പി.എം.സി.യോ ആയി നല്കാന് പാടില്ല. എന്നാല്, ഭൗതികയന്ത്രസംവിധാനങ്ങള് ആവശ്യമുള്ള മണ്ണുപരിശോധനപോലുള്ള സവിശേഷപ്രവൃത്തികള് വകുപ്പിന്റെ മുന്‍കൂര് അനുമതിയോടെ നല്കാം.\nപുതുക്കിയ പട്ടികയില് ഓരോ ഏജന്‍സിക്കും അനുവദിച്ചിട്ടുള്ള രംഗങ്ങളിലെ പ്രവൃത്തികള് മാത്രമേ നല്കാവൂ എന്നും കര്‍ശനമായി നിര്‍ദ്ദേശിച്ചു. ഹാബിറ്റാറ്റ്, കോസ്റ്റ്ഫോര്‍ഡ്, യു.എല്.സി.സി.എസ്. തുടങ്ങിയവ പോലെയുള്ള സര്‍ക്കാരിതരയേജന്‍സികള് ചെയ്യുന്ന ചെലവുകുറഞ്ഞ നിര്‍മാണ സങ്കേതങ്ങള് ഉപയോഗിക്കുന്ന പ്രവൃത്തികള് ഒഴികെയുള്ളവയ്ക്ക് ബന്ധപ്പെട്ട എന്‍ജിനീയറിങ് വകുപ്പിന്റെ സാങ്കേതികാനുമതി നിര്‍ബ്ബന്ധമാണ്. സ്വന്തം എന്‍ജിനീയറിങ് വിഭാഗം ഇല്ലാത്ത വകുപ്പുകള്‍ക്ക് ഇതിന് പി.ഡബ്ല്യു.ഡി., ജലസേചനം, തദ്ദേശഭരണം, ഹാര്‍ബര് എന്‍ജിനീയറിങ് വകുപ്പുകളുടെ സേവനം ഉപയോഗിക്കാം. സര്‍ക്കാരേജന്‍സികള്‍ക്ക് അഞ്ചുകോടി രൂപവരെയുള്ള പദ്ധതികള്‍ക്ക് സര്‍ക്കാര് സാങ്കേതികാനുമതിസമിതിയുടെ സാങ്കേതികാനുമതി തേടാം.\nമരാമത്തുപ്രവൃത്തികള് പി.എം.സി. ആയി എടുക്കുന്ന സ്ഥാപനങ്ങള്‍ക്ക് അതിലെ പ്രവൃത്തികള് സുതാര്യമായ ബിഡ്ഡിങ്ങിലൂടെ നിര്‍വ്വഹിപ്പിക്കാം. ചെലവുകുറഞ്ഞ സങ്കേതങ്ങള് ഉപയോഗിക്കുന്ന സംസ്ഥാന നിര്‍മ്മിതി കേന്ദ്ര, ജില്ലാ നിര്‍മ്മിതി കേന്ദ്രങ്ങള്, ഹാബിറ്റാറ്റ്, കോസ്റ്റ്ഫോര്‍ഡ് എന്നിവപോലുള്ള കേന്ദ്രങ്ങള്‍ക്ക് ഇതു ബാധകമല്ല. ചെലവുകുറഞ്ഞ സങ്കേതങ്ങളില് നിര്‍മ്മാണം എറ്റെടുക്കുന്ന ഏജന്‍സികള് ദേശീയ നിര്‍മ്മാണച്ചട്ടത്തിലെ പ്രസക്തവകുപ്പുകളെല്ലാം പാലിച്ചിട്ടുണ്ടെന്ന് ഉറപ്പാക്കണം.\nകരാറുകാരെ തെരഞ്ഞെടുക്കുന്നതില് സുതാര്യബിഡ്ഡിങ് നടത്തുന്ന ഏജന്‍സികള്‍ക്കു മാത്രമേ കോണ്‍ട്രാക്റ്റര് പ്രോഫിറ്റിന് അര്‍ഹതയുള്ളൂ. ഏജന്‍സികള് പ്രവൃത്തികള് നേരിട്ടു ചെയ്യുകയാണെങ്കില് ഇതില്ല. അങ്ങനെയുള്ളവയില്, എസ്റ്റിമേറ്റ് മൂല്യമോ ചെയ്ത പ്രവൃത്തിയുടെ മൂല്യമോ ഏതാണോ കുറവ് അതിന്മേലുള്ള അനുവദനീയമായ ഓവര്‍ഹെഡ് ചാര്‍ജ്ജുകളും സെന്റേജ് ചാര്‍ജ്ജുകളും നിര്‍വ്വഹണയേജന്‍സികള്‍ക്കു നല്കാം.\nസര്‍ക്കാരിതര അക്രഡിറ്റഡ് ഏജന്‍സികള് ചെയ്യുന്ന പ്രവൃത്തികളുടെ കാര്യത്തില് പണി ചെയ്യിക്കുന്ന വകുപ്പിനുവേണ്ടി നിയോഗിക്കുന്ന സര്‍ക്കാരെന്‍ജിനീയര്‍കൂടി ഉള്‍പ്പെടുന്ന സംയുക്ത അളവുപരിശോധന നടത്തണം.\nഇനിമേല് എല്ലാ അക്രഡിറ്റഡ് ഏജന്‍സികളും അവര് ചെയ്യുന്ന പ്രവൃത്തികളുടെ പ്രതിമാസറിപ്പോര്‍ട്ട് ചീഫ് ടെക്നിക്കല് എക്‌സാമിനര്‍ക്കു നല്കണമെന്നും 2017-ലെ ഈ 95-ാം നമ്പര് ഉത്തരവ് നിഷ്‌ക്കര്‍ഷിച്ചു. പ്രീമെഷന്‍മെന്റുകളുടെ നിയമപ്രകാരമുള്ള റിപ്പോര്‍ട്ടുകള്‍ക്കു പുറമെയാണിത്. പ്രവൃത്തികളുടെ ചെലവിന്റെ അടിസ്ഥാനത്തില് നല്‌കേണ്ട സെന്റേജ് ചാര്‍ജ്ജുകളുടെ സ്ലാബും നിശ്ചയിച്ചു.\nഏജന്‍സികള് ബിഡ്ഡിങ് കൂടാതെ നേരിട്ടു ചെയ്യുന്ന ചെലവുകുറഞ്ഞ സങ്കേതത്തിലുള്ള പ്രവൃത്തികള്‍ക്ക് പി.എം.സി. ചാര്‍ജ്ജിനുമേല്, എസ്റ്റിമേറ്റ് മൂല്യമോ ചെയ്ത പ്രവൃത്തിയുടെ മൂല്യമോ ഏതാണോ കുറവ് അതിന്മേല് 0.5 ശതമാനം നിരക്കില്, അനിവാര്യമായ റിക്കവറി ബാധകമാക്കാം. പാര്‍ട്ട് അഡ്വാന്‍സ് കിട്ടാന് അര്‍ഹതയുള്ളതിനാല് കോണ്‍ട്രാക്റ്റര് പ്രോഫിറ്റിനും ഇവര്‍ക്ക് അര്‍ഹതയില്ല. ഇവയ്‌ക്കെല്ലാം പുറമെ മുന്‍കാലസര്‍ക്കാരുത്തരവുകളിലെ മറ്റെല്ലാ വ്യവസ്ഥകളും ബാധകമാണെന്നു വ്യക്തമാക്കി ഈ ഉത്തരവ് 2017 ജൂലൈ 27 മുതല് ഉടന് പ്രാബല്യത്തില് വരുത്തുകയായിരുന്നു.\nഏജന്‍സികളുടെ രണ്ടാം പട്ടിക\nഈ ഉത്തരവിന്റെ അനുബന്ധത്തില് അക്രഡിറ്റഡ് ഏജന്‍സികളുടെ പുതുക്കിയ പട്ടിക പ്രസിദ്ധീകരിച്ചു. ഇതുപ്രകാരം അക്രഡിറ്റഡ് ഏജന്‍സികളുടെ എണ്ണം 33 ആക്കി ഉയര്‍ത്തുകയായിരുന്നു സര്‍ക്കാര്. ഇതില് 29-ഉം കേന്ദ്ര, സംസ്ഥാന സര്‍ക്കാര്, പൊതുമേഖലാ സ്ഥാപനങ്ങളാണ്. 2015-ല് ഇത് 14 ആയിരുന്നു. പുതുതായി ചേര്‍ത്ത 15 സ്ഥാപനങ്ങളില് 11 എണ്ണം വിവിധ ജില്ലാ നിര്‍മ്മിതി കേന്ദ്രങ്ങള് ആയിരുന്നു. മറ്റു സ്ഥാപനങ്ങളെപ്പോലെതന്നെ ഈ കേന്ദ്രങ്ങളില് ഓരോന്നിന്റെയും ശേഷി പരിശോധിച്ചു വെവ്വേറെ പരിധികള് നിശ്ചയിച്ചാണ് ഉള്‍പ്പെടുത്തിയത്.\nസര്‍ക്കാരിതരയേജന്‍സികള് മൂന്നില്‍നിന്ന് നാലായി. പിണറായി ഇന്‍ഡസ്റ്റ്രിയല് കോപ്പറേറ്റീവ് സൊസൈറ്റി (PICOS) യാണ് പുതുതായി വന്നത്. ഇത് നിര്‍മാണവുമായി ബന്ധപ്പെട്ട വ്യത്യസ്തങ്ങളായ എട്ട് ഉൽപാദനയൂണിറ്റുകള് സ്വന്തമായുള്ള, 1979-ല് സ്ഥാപിതമായ ഇന്‍ഡസ്റ്റ്രിയല് സൊസൈറ്റിയാണ്. ഇവര്‍ക്ക് ഒറ്റപ്രവൃത്തിയുടെ പരിധി ഒരുകോടിരൂപയും ആകെ പ്രവൃത്തികളുടെ പരിധി രണ്ടുകോടിരൂപയും ആണ്.\nആ ഉത്തരവില് ആകെ പ്രവൃത്തികളുടെ കാര്യത്തില് ഏറ്റവും ഉയര്‍ന്ന പരിധി അനുവദിച്ചിട്ടുള്ളത് എച്ച്.എല്.എല്. ലൈഫ് കെയറിന്റെ ഉപസ്ഥാപനമായ എച്ച്.എല്.എല്. ഇന്‍ഫ്രാടെക് സര്‍വ്വീസ (എച്ച്.ഐ.റ്റി.ഇ.എസ്) സിനാണ് - 750 കോടിരൂപ. ഉയര്‍ന്ന പരിധിയില് രണ്ടാം സ്ഥാനം കെ.എസ്.ഇ.ബി.ക്കായിരുന്നു - 565 കോടിരൂപ. ഊരാളുങ്കല് സൊസൈറ്റിയുടെ പരിധിയായി നിശ്ചയിച്ചത് 500 കോടി രൂപയും.\nപാലാരിവട്ടം പാലത്തിന്റെ പൊളിച്ചുപണിയുടെ പുരോഗതി വിലയിരുത്തുന്ന ഡി.എം.ആര്.സി. മുന് മേധാവി ഇ. ശ്രീധരനും യു.എല്.സി.സി.എസ്. ചെയര്‍മാന് രമേശന് പാലേരിയും\nസ്റ്റീല് ഇന്‍ഡസ്റ്റ്രീസ് കേരള (സില്‍ക്) യും യു.എല്.സി.സി.എസും നല്കിയ അപേക്ഷകള് പരിശോധിച്ച് 2017 സെപ്റ്റംബര് 18-ന് ജി.ഒ.(പി.) 122 നമ്പരില് (http://www.infofinance.kerala.gov.in/index.php?option=com_docman&task=doc_download&gid=12251&Itemid=57) ധനവകുപ്പ് ഒരു ഉത്തരവുകൂടി ഇറക്കി. ഇതുപ്രകാരം സില്‍ക്കിന്റെ 'സ്റ്റ്രീല് സ്റ്റ്രക്ചറുകള്, ഇലക്‌റ്റ്രോമെക്കാനിക്കല് പ്രവൃത്തികള് എന്നിവയ്ക്ക് പി.എം.സി. എന്ന നിലയില്' എന്ന വ്യവസ്ഥയോടൊപ്പം ‘ഡിസൈനും സ്റ്റീല് ഘടകങ്ങളുടെ ഫാബ്രിക്കേഷനും ഉള്‍പ്പെട്ട സിവില് പ്രവൃത്തികളും അനുവദിക്കാം' എന്നു കൂട്ടിച്ചേര്‍ത്തു.\nപി.എം.സി.കള് എന്ന നിലയിലേ മരാമത്തുപണികള് ഏല്പിക്കാവൂ എന്ന വ്യവസ്ഥയില് ചെലവുകുറഞ്ഞ നിര്‍മാണം നടത്തുന്ന സ്ഥാപനങ്ങള്‍ക്കു നല്കിയ ഇളവ് സ്വന്തമായി തൊഴിലാളികളും യന്ത്രോപകരണങ്ങളുമുള്ള ലേബര് കോണ്‍ട്രാക്റ്റ് സൊസൈറ്റികള്‍ക്കും ബാധകമാക്കി. പട്ടിക പുതുക്കിക്കൊണ്ട് 2017 ജൂലൈ 27-നു ഇറക്കിയ 95-ാം നമ്പര് ഉത്തരവില് ഏര്‍പ്പെടുത്തിയിരുന്ന, പൊതുവിഭാഗം പ്രവൃത്തികള് ടെന്‍ഡറിലൂടെ പി.എം.സി. എന്ന നിലയില് മാത്രം നല്കുക എന്ന, വ്യവസ്ഥയില് ഇളവു നല്കി, യു.എല്.സി.സി.എസിന് നോണ്‍പി.എം.സി. എന്ന നിലയില് ടെന്‍ഡര് കൂടാതെ കരാര് നല്കാമായിരുന്ന 2015-ലെ വ്യവസ്ഥ പുനഃസ്ഥാപിക്കുകയും ചെയ്തു.\nഈ സന്ദര്‍ഭത്തില് തൃശൂര് ജില്ലാ ലേബര് കോണ്‍ട്രാക്റ്റ് സൊസൈറ്റി (TDLCCS) യും തിരുവനന്തപുരം പത്തനംതിട്ട ജില്ലാ നിര്‍മ്മിതി കേന്ദ്രങ്ങളും കേരള ഇലക്റ്റ്രിക്കല് (KEL) സും സര്‍ക്കാരിനു കത്തുകള് നല്കി. അതിന്റെ അടിസ്ഥാനത്തില് 2017 നവംബര് 9-ന് ജി.ഒ.(പി.)നം. 142/ധനം എന്ന ഉത്തരവിലൂടെ തിരുവനന്തപുരം, പത്തനംതിട്ട ജില്ലാ നിര്‍മ്മിതി കേന്ദ്രങ്ങളെയും സ്വന്തമായി തൊഴിലാളികളും യന്ത്രോപകരണങ്ങളുമുള്ള തൃശൂര് ലേബര് കോണ്‍ട്രാക്റ്റ് സൊസൈറ്റിയെയും അക്രഡിറ്റ് ചെയ്തു. കെല്ലിനു കരാര് എടുക്കാവുന്ന മേഖല ‘ഇലക്‌റ്റ്രോമെക്കാനിക്കല് പ്രവൃത്തികളും സിവില് പ്രവൃത്തികളും' എന്നു പരിഷ്‌ക്കരിക്കുകയും ചെയ്തു.\nപുതിയ അപേക്ഷകള് വന്നതിനെത്തുടര്‍ന്ന് 2018 ഫെബ്രുവരി 28-ന് ജി.ഒ.(പി.)നം. 29/2018/ധനം നമ്പര് (http://www.infofinance.kerala.gov.in/index.php?option=com_docman&task=doc_download&gid=13743&Itemid=57) ഉത്തരവിലൂടെ റോഡ്‌സ് ആന്‍ഡ് ബ്രിഡ്ജസ് കോര്‍പ്പറേഷനെയും കേന്ദ്രസര്‍ക്കാര്‍സ്ഥാപനമായ എച്ച്.എല്.എല്. ലൈഫ് കെയറിനെയും കെ.എസ്.ഐ.ഇ.യെയും അക്രഡിറ്റ് ചെയ്തു. ഫോറസ്റ്റ് ഇന്‍ഡസ്റ്റ്രീസ് ട്രാവന്‍കൂര് ലിമിറ്റഡ് (എഫ്.ഐ.റ്റി.), സിഡ്കോ എന്നിവയെ പി.ഡബ്ല്യു.ഡി. ഒഴികെയുള്ള സര്‍ക്കാര്‍വകുപ്പുകളുടെ പ്രവൃത്തികള് പി.എം.സി. എന്ന നിലയില് ചെയ്യാനും അക്രഡിറ്റ് ചെയ്തു. കണ്ണൂര് ജില്ലാ നിര്‍മ്മിതി കേന്ദ്രയുടെ പ്രവര്‍ത്തനരംഗം ചെലവുകുറഞ്ഞ നിര്‍മ്മാണങ്ങളില്‍നിന്ന് പൊതു സിവില് നിര്‍മ്മാണങ്ങള് എന്നു മാറ്റുകയും ചെയ്തു.\nഇന്‍കെലിനു പ്രവൃത്തികള് ഏറ്റെടുക്കാവുന്ന മേഖല വ്യാവസായികഭൂമിവികസനം എന്നത് പൊതു സിവില് നിര്‍മ്മാണപ്രവൃത്തികള് എന്നാക്കി. എച്ച്.എല്.എല്. ഇന്‍ഫ്രാടെക് സര്‍വീസ (എച്ച്.ഐ.റ്റി.ഇ.എസ്) സിന്റെ കാര്യത്തില് കൊല്ലം മെഡിക്കല് കോളേജ് നിര്‍മാണത്തിന്റെ സര്‍വ്വീസ് പ്രവൃത്തികള് നോണ് പി.എം.സി. ആയി അംഗീകരിച്ചുകൊടുത്തു.\nവീണ്ടും 2018 മാര്‍ച്ച് 29-ന് ജി.ഒ.(പി.)നം. 52 (http://www.infofinance.kerala.gov.in/index.php?option=com_docman&task=doc_download&gid=14229&Itemid=57) ആയി ഒരു ഉത്തരവുകൂടി വന്നു. ഇടുക്കി ജില്ലാ നിര്‍മ്മിതി കേന്ദ്രത്തെ അക്രഡിറ്റ് ചെയ്തു. പൊലീസ് ഹൗസിങ് ആന്‍ഡ് കണ്‍സ്റ്റ്രക്ഷന് കോര്‍പ്പറേഷന്റെ പ്രവര്‍ത്തനമേഖല ആഭ്യന്തരവകുപ്പിന്റെ കെട്ടിടനിര്‍മ്മാണങ്ങള് എന്നത് എല്ലാ വകുപ്പിന്റെയും കെട്ടിടനിര്‍മ്മാണങ്ങള് എന്നു ഭേദഗതിയും ചെയ്തു.\nഅക്രഡിറ്റേഷന് വീണ്ടും രണ്ടുകൊല്ലം\nഅക്രഡിറ്റേഷന് കാലാവധി ഒരു വര്‍ഷമായി 2017 മുതല് പരിമിതപ്പെടുത്തിയിരുന്നതിനാല് അന്നുണ്ടായിരുന്ന ഏജന്‍സികളുടെ അക്രഡിറ്റേഷന് 2018 ജൂലൈ 24-ന് അവസാനിക്കുകയായിരുന്നു. അതിനാല്, 2018 മേയ് 26-ന് ധനവകുപ്പിലെ ക്രഡിറ്റേഷന്റെ ചുമതലയുള്ള വ്യവസായവും പൊതുമരാമത്തും വിഭാഗം 142-ാം നമ്പരായി നോട്ടിഫിക്കേഷന് പുറപ്പെടുവിച്ചു. 2018 ജൂണ് 30 ആയിരുന്നു അവസാനതീയതി. 2016 ജൂലൈ 27-ല് പിണറായിസര്‍ക്കാര് പരിഷ്‌കരിക്കുകയും 2017-ലെ തെരഞ്ഞെടുക്കലിന് ആധാരമാക്കുകയും ചെയ്ത മാര്‍ഗ്ഗരേഖ (http://www.infofinance.kerala.gov.in/index.php?option=com_docman&task=doc_download&gid=8844&Itemid=57) യുടെ അടിസ്ഥാനത്തിലാണ് അപേക്ഷ നൽകേണ്ടിയിരുന്നത്.\nഇപ്രകാരം ലഭിച്ച അപേക്ഷകള് പരിശോധനാസമിതി പരിശോധിച്ചുവരുന്നതിനിടെ അക്രഡിറ്റേഷന് കാലാവധി അവസാനിച്ചു. പുതിയ അക്രഡിറ്റേഷന് പട്ടിക തയ്യാറായതുമില്ല. ഇത് സംസ്ഥാനത്തെ നിര്‍മാണ പ്രവൃത്തികളെ ബാധിക്കും എന്നതിനാല്, 2018 ജൂലൈ 24-ന് അവസാനിച്ച അക്രഡിറ്റേഷന് കാലാവധി നിലവിലെ എല്ലാ വ്യവസ്ഥകള്‍ക്കും വിധേയമായി ഒരുവര്‍ഷത്തേക്കുകൂടി നീട്ടി 2018 ജൂലൈ 26-ന് ജി.ഒ.(പി.)നം. 116/2018/ധനം (http://www.finance.kerala.gov.in/index.php?option=com_docman&task=doc_download&gid=15208&Itemid=57) നമ്പറില് സര്‍ക്കാര് ഉത്തരവു പുറപ്പെടുവിച്ചു.\nഇതൊക്കെ നടക്കുന്നതോടൊപ്പം 2018 ഫെബ്രുവരി 21-നും മേയ് 19-നും തെരഞ്ഞെടുക്കല് സമിതി യോഗം ചേർന്നു. അവയിലെ തീരുമാനങ്ങളുടെ അടിസ്ഥാനത്തില് 2018 ഓഗസ്റ്റ് 3-ന് ജി.ഒ.(പി.)നം. 118/2018/ധനം (http://www.finance.kerala.gov.in/index.php?option=com_docman&task=doc_download&gid=15238&Itemid=57) നമ്പര് ഉത്തരവിലൂടെ മാര്‍ഗ്ഗരേഖ പിന്നെയും പരിഷ്‌ക്കരിച്ചു. അക്രഡിറ്റഡ് ഏജന്‍സികളില്‍നിന്നു ‘സാധനങ്ങളും സേവനങ്ങളും വാങ്ങുന്നത്', ‘പ്രവൃത്തികളുടെ കരാര്' എന്നു രണ്ടു ഭാഗങ്ങളായി തിരിച്ചാണ് ഇതു പരിഷ്‌ക്കരിച്ചത്.\nസാധനങ്ങളുടെയും സേവനങ്ങളുടെയും കാര്യത്തിലും പി.എം.സി. ആയോ സ്വയം പ്രദാനം ചെയ്യുന്ന തരത്തിലോ വാങ്ങല് ഉത്തരവു നല്കാം. ഏതുതരത്തില് എന്ന് ഭരണവകുപ്പ് ഉത്തരവില് വ്യക്തമായി പറഞ്ഞിരിക്കണം. മതിയായ വൈദഗ്ദ്ധ്യം ഉണ്ടെങ്കില് മാത്രമേ സ്വയം പ്രദാനം ചെയ്യാനുള്ള ഉത്തരവ് ആ ഏജന്‍സിക്കു നല്കൂ.\nപ്രദാനം ചെയ്യുന്ന സാധനത്തിന്റെയും സേവനത്തിന്റെയും 50 ശതമാനമെങ്കിലും സ്വന്തം ശേഷിയില്‍നിന്നു നല്കാന് കഴിഞ്ഞാലേ ആ സ്ഥാപനത്തെ ‘സ്വയം പ്രദാനം ചെയ്യുന്ന സ്ഥാപനം' എന്ന വിഭാഗത്തില് പെടുത്തൂ. പകുതിയിലേറെ പുറത്തുനിന്നു വാങ്ങുകയാണെങ്കില് ആ ഏജന്‍സിക്ക് ആ ഓര്‍ഡര് നൽകില്ല. അത്തരം സന്ദര്‍ഭത്തില് അക്രഡിറ്റഡ് ഏജന്‍സി സ്വയം നല്ക്കുന്നതും മൂന്നാം കക്ഷികളോടു വാങ്ങുന്നതും ഏതൊക്കെ ഘടകങ്ങള് എന്നു പ്രൊക്യുവര്‍മെന്റ് ഉത്തരവില് വ്യക്തമാക്കണം. മൂന്നാം കക്ഷികളോടു വാങ്ങുന്നത് പി.എം.സി. എന്ന നിലയില് അക്രഡിറ്റഡ് ഏജന്‍സിയെ ചുമതലപ്പെടുത്തുകയും മതിയായ സെന്റേജ് ചാര്‍ജ്ജ് ബാധകമാക്കുകയും വേണം. അപ്രകാരം വാങ്ങുന്നവ ഭരണവകുപ്പിനുകൂടി കാണാന് കഴിയുന്ന സുതാര്യമായ ടെന്‍ഡര് നടപടിയിലൂടെ ആയിരിക്കണമെന്നും ഇതിന്റെ പണം കൊടുക്കുന്നത് മൂന്നാംകക്ഷിയായ സ്ഥാപനത്തിനു ഭരണവകുപ്പു നേരിട്ടായിരിക്കണമെന്നും ഇവരെ തെരഞ്ഞെടുക്കുന്നതില് അന്തിമതീരുമാനം എടുക്കുന്നത് പി.എം.സി.യുടെ ഉപദേശത്തിന്റെ അടിസ്ഥാനത്തില് ഭരണവകുപ്പ് ആയിരിക്കണമെന്നും ഒക്കെയുള്ള വ്യവസ്ഥകളാണ് ഉത്തരവ് മുന്നോട്ടുവച്ചത്. സ്റ്റോര് പര്‍ച്ചേസ് മാനുവല് പ്രകാരം പണം കൊടുക്കേണ്ടതുസംബന്ധിച്ച നിര്‍ദ്ദേശങ്ങളും വ്യക്തമാക്കി.\nപ്രവൃത്തികളുടെ കരാറിന്റെ കാര്യത്തിലും പി.എം.സി. ആയോ നേരിട്ടു നടപ്പാക്കുന്ന രീതിയിലോ നല്കാം. ഇക്കാര്യം ഉത്തരവില് ഭരണവകുപ്പ് വ്യക്തമാക്കണം. നേരിട്ടു പ്രവൃത്തികള് ചെയ്യാനുള്ള കരാര് സര്‍ക്കാരുത്തരവുകളിലൂടെ അതിനായി എംപാനല് ചെയ്തിട്ടുള്ള സ്ഥാപനങ്ങള്‍ക്കു മാത്രമേ നല്കാവൂ.\nപി.എം.സി ആയി കരാര് നല്കിയാല് ഭരണവകുപ്പു രൂപം നല്കുന്ന സാങ്കേതികസമിതി ആയിരിക്കണം സാങ്കേതികാനുമതി നല്‌കേണ്ടത്. പി.ഡബ്ല്യു.ഡി. സംവിധാനത്തിലെപ്പോലെ ഐ.ടി മിഷന് ഒരുക്കുന്ന സംവിധാനത്തിലൂടെ ഇ-ടെന്‍ഡറായി വേണം പി.എം.സി.കള് പ്രവൃത്തി കരാര് നല്കാന്. തെരഞ്ഞെടുക്കുന്ന കരാറുകാര്‍ക്കു കരാര് നല്കുന്നതും എഗ്രിമെന്റ് വയ്ക്കുന്നതുമെല്ലാം പി.എം.സി. ആയിരിക്കണം. മൂന്നാം കക്ഷികള്‍ക്കുള്ള പണം ആ പ്രവൃത്തി നടത്തിക്കുന്ന വകുപ്പാണ് അക്രഡിറ്റഡ് ഏജന്‍സിയുടെ ശുപാര്‍ശയുടെ അടിസ്ഥാനത്തില് നല്‌കേണ്ടത്. സെന്റേജ് ചാര്‍ജ്ജ് അക്രഡിറ്റഡ് ഏജന്‍സിക്കു നേരിട്ടു ബാങ്കുവഴിയേ നല്കാവൂ.\nഅക്രഡിറ്റഡ് ഏജന്‍സി നേരിട്ടാണു പ്രവൃത്തി നടത്തുന്നതെങ്കില് ഭരണവകുപ്പ് അവര്‍ക്കു നേരിട്ടു പണം നല്കണം. അത്തരം പ്രവൃത്തികളില് പണം മുന്‍കൂറായി നല്കാം. അത് പി.ഡബ്ല്യു.ഡി. മാനുവലില് അനുശാസിക്കുന്നതുപോലെ 20 ശതമാനമായി നിജപ്പെടുത്തി. ഇത് തുടര്‍ന്നുള്ള ബില്ലുകളില് ആനുപാതികമായി അഡ്ജസ്റ്റ് ചെയ്യണം.\nപി.എം.സി. (സെന്റേജ്) ചാര്‍ജ്ജുകള് അക്രഡിറ്റഡ് ഏജന്‍സികള്‍ക്കു നേരിട്ടു നല്കണം. അതില് 50 ശതമാനം സാങ്കേതികാനുമതി നല്കുമ്പോള് നല്കണം. ബാക്കിയുള്ളത് രണ്ടു തുല്യ ഗഡുക്കളായി 50 ശതമാനം പൂര്‍ത്തിയാക്കിയശേഷവും അവസാനബില്ലു കൊടുത്തുകഴിഞ്ഞും നല്കണം.\nചെലവുകുറഞ്ഞ നിര്‍മ്മാണസങ്കേതങ്ങള് ഉപയോഗിക്കുന്ന സര്‍ക്കാരിതരയേജന്‍സികള്‍ക്ക് അത്തരം പ്രവൃത്തികളുടെ സാങ്കേതികാനുമതി സ്വയം നല്കാം. അത്തരം പ്രവൃത്തികള് ഉള്‍പ്പെട്ട നിര്‍മ്മാണങ്ങളില് അക്രഡിറ്റഡ് ഏജന്‍സിക്കു സാങ്കേതികാനുമതി പുറപ്പെടുവിക്കാമോ എന്നകാര്യം പണി ചെയ്യിക്കുന്ന വകുപ്പിനു തീരുമാനിക്കാം. ഗവണ്മെന്റ് അക്രഡിറ്റഡ് ഏജന്‍സികള്‍ക്ക് അഞ്ചുകോടി രൂപയില് താഴെയുള്ള പ്രവൃത്തികള്‍ക്ക് സ്വയം സാങ്കേതികാനുമതി നല്കാം. അതിനുമേലുള്ളവയ്ക്ക് സര്‍ക്കാര്‍സാങ്കേതികസമിതിയുടെ സാങ്കേതികാനുമതി വേണം. അതിനുള്ള നടപടിക്രമവും ഉത്തരവില് വിവരിച്ചിട്ടുണ്ട്. മരാമത്തുപണികള് ചെയ്യുന്ന എല്ലാ അക്രഡിറ്റഡ് ഏജന്‍സികളും പി.ഡബ്ല്യു.ഡി. മാനുവലും സാധനങ്ങളും സേവനങ്ങളും പ്രദാനം ചെയ്യുന്ന അക്രഡിറ്റഡ് ഏജന്‍സികള് സ്റ്റോര് പര്‍ച്ചേസ് റൂളും പിന്തുടരണമെന്നും നിഷ്‌ക്കര്‍ഷിച്ചു.\nഇതിന്റെ കൂടി അടിസ്ഥാനത്തിലാണ് നേരത്തേ ലഭിച്ചിരുന്ന അപേക്ഷകള് പരിശോധിച്ച് ഇപ്പോള് നിലവിലുള്ള അക്രഡിറ്റഡ് ഏജന്‍സികളുടെ പട്ടിക പ്രസിദ്ധീകരിക്കുന്നത്. 2019 ജൂലൈ 4-ലെ ജി.ഒ.(പി.)നം. 77/2019/ധനം (http://www.finance.kerala.gov.in/includeWeb/fileViewer.jsp?dId=b8yh2sj0qe5vh2s) എന്ന ഉത്തരവാണത്.\nഅക്രഡിറ്റേഷന് രണ്ടുവര്‍ഷത്തേക്ക് എന്ന് പുനര്‍നിര്‍ണയിച്ചു. കുറേക്കൂടി മെച്ചപ്പെട്ട നിര്‍വ്വഹണത്തിനായി മരാമത്തുപ്രവൃത്തികളെ പന്ത്രണ്ടായി തിരിച്ചു നിര്‍വ്വചിച്ചു. പി.എം.സി., നോണ്‍പി.എം.സി എന്നിവയെയും നിര്‍വ്വചിച്ചു. സാങ്കേതികത്തികവ്, ഡിസൈനിന്റെ മികവ്, നിരക്കുകളുടെ യുക്തിസഹത, നിബന്ധനകളുടെ പര്യാപ്തി, ഘടനയുടെ ഉറപ്പ് എന്നിവ ഉറപ്പാക്കുന്നത് അക്രഡിറ്റഡ് ഏജന്‍സികളുടെ ഉത്തരവാദിത്വമായി പ്രഖ്യാപിച്ചു.\nസാങ്കേതികാനുമതി സംബന്ധിച്ച മുന്‍വ്യവസ്ഥകള് ഇതിലും ഉള്‍പ്പെടുത്തി. സര്‍ക്കാര്-സര്‍ക്കാരിതരയേജന്‍സികള്‍ക്ക് അഞ്ചുകോടിക്കുമേലുള്ള പ്രവൃത്തികളുടെ സാങ്കേതികാനുമതി നല്കാനുള്ള സമിതിയുടെ ഘടനയും വ്യക്തമാക്കി. വകുപ്പുസെക്രട്ടറിയുടെ അദ്ധ്യക്ഷതയില് എക്‌സിക്യൂട്ടീവ് എന്‍ജിനീയര്‍ക്കു താഴെയല്ലാത്ത രണ്ട് സര്‍ക്കാരെന്‍ജിനീയര്‍മാരും അക്രഡിറ്റഡ് ഏജന്‍സിയുടെ ഒരു എന്‍ജിനീയറും അംഗങ്ങള് ആയിരിക്കണം.\nഏജന്‍സികള്‍ക്കുള്ള എല്ലാ പണം കൊടുക്കലിനും 2018 ഓഗസ്റ്റ് 3-ലെ 118-ാം നമ്പര് (http://www.finance.kerala.gov.in/index.php?option=com_docman&task=doc_download&gid=15238&Itemid=57) ഉത്തരവിലൂടെ പരിഷ്‌ക്കരിച്ച വ്യവസ്ഥകള് പിന്തുടരണം. നേരത്തേ പരാമര്‍ശിച്ചിട്ടുള്ള 191/2016, 18/2017 എന്നീ ഉത്തരവുകള് റദ്ദാക്കുകയും ചെയ്തു. മറ്റെല്ലാ കാര്യങ്ങള്‍ക്കും മറ്റു മുന്‍കാലയുത്തരവുകള് ബാധകമായിരിക്കും. ഈ ഉത്തരവ് ഉടന്‍പ്രാബല്യത്തോടെ നടപ്പാക്കപ്പെട്ടു.\nഇപ്പോള് നിലവിലുള്ള 2019-ലെ പട്ടികയില് 45 ഏജന്‍സികളെയാണ് അക്രഡിറ്റ് ചെയ്തിട്ടുള്ളത്. ഇതില് 39 എണ്ണം സര്‍ക്കാരേജന്‍സികളും ആറെണ്ണം സര്‍ക്കാരിതരയേജന്‍സികളും. 2017-ലെ പട്ടികയില് ഉണ്ടായിരുന്ന റോഡ്‌സ് ആന്‍ഡ് ബ്രിഡ്ജസ് കോര്‍പ്പറേഷന്, കെ.എച്ഛ്.ആര്. ഡബ്ല്യു.എസ്., എറണാകുളം ജില്ലാ നിര്‍മ്മിതി കേന്ദ്ര എന്നിവ ഈ പട്ടികയിലില്ല. ആര്‍ട്ടിസാന്‍സ് ഡെവലപ്മെന്റ് കോപ്പറേറ്റീവ് സൊസൈറ്റി (ARTCO), കേരള ആര്‍ട്ടിസാന്‍സ് ഡെവലപ്മെന്റ് കോര്‍പ്പറേഷന് (KADCO), സിഡ്‌കോ, യുണൈറ്റഡ് ഇലക്റ്റ്രിക്കല് ഇന്‍ഡസ്റ്റ്രീസ്, എഫ്.എ.സി.റ്റി.-ആര്.സി.എഫ്. ബില്‍ഡിങ് പ്രോഡക്റ്റ്‌സ്, ഹിന്ദുസ്ഥാന് പ്രീഫാബ് (HPL), ഫോറെസ്റ്റ് ഇന്‍ഡസ്റ്റ്രീസ് ട്രാവന്‍കൂര് ലിമിറ്റഡ് എന്നീ ഏഴു പൊതുമേഖലാസ്ഥാപനങ്ങള് പുതുതായി വന്നു. പുതുതായി വന്ന ഏക സര്‍ക്കാരിതരസ്ഥാപനം തിരുവനന്തപുരം അഗ്രി ഹോര്‍ട്ടിക്കള്‍ച്ചര് ഡെവലപ്മെന്റ് കോപ്പറേറ്റീവ് സൊസൈറ്റി എന്ന സഹകരണസംഘമാണ്.\nകിറ്റ്‌കോയ്ക്കും വാപ്കോസിനും ആകെ അനുവദിക്കാവുന്ന പദ്ധതികളുടെ പരിധി 450 കോടി ആയിരുന്നതും കെ.എസ്.ഇ.ബി.ക്ക് 565 കോടി ആയിരുന്നതും 750 കോടിരൂപയാക്കി ഉയര്‍ത്തി. എച്ഛ്. ഐ.റ്റി.ഇ.എസ്. ആണ് 750 കോടി അനുവദിച്ചിട്ടുള്ള മറ്റൊരു സ്ഥാപനം. ഇത് 2017-ലും 750 കോടി ആയിരുന്നു. ഊരാളുങ്കല് സൊസൈറ്റിയുടേത് 500-ല്‍നിന്ന് 800 കോടിയായും ഉയര്‍ത്തി. ഏറ്റെടുക്കാവുന്ന ഒറ്റപ്രവര്‍ത്തിയുടെ പരിധി ഉയര്‍ത്തിയതുമില്ല. അപ്പോഴും ഇപ്പോഴും അത് 150 കോടി രൂപതന്നെ. വളര്‍ച്ച ഉണ്ടായ പല സ്ഥാപനങ്ങള്‍ക്കും അതിന് ആനുപാതികമായ വര്‍ദ്ധന ഉണ്ടായിട്ടുണ്ട്.\nഎന്നുവച്ചാല് ഒരു പ്രത്യേക ഏജന്‍സിയുടെ മാത്രം പരിധി എടുത്തുകളഞ്ഞു എന്നും അവര്‍ക്ക് അനന്തമായി കരാറുകള് കൊടുക്കുന്നു എന്നും ചിലര് പറയുന്നത് വസ്തുതയല്ല. അതുപോലെതന്നെ തോന്നിയതുപോലെ പരിധികള് നിശ്ചയിക്കുന്നു എന്നതും അടിസ്ഥാനമില്ലാത്തതാണ്. മാനദണ്ഡങ്ങളും നടപടിക്രമങ്ങളും പരിശോധനാസംവിധാനവും മനസിലാക്കുന്ന ഏതൊരാള്‍ക്കും ഇതു ബോദ്ധ്യമാകും. ഇവിടെ പരാമര്‍ശിച്ച ഉത്തരവുകളെല്ലാം സര്‍ക്കാരിന്റെ വെബ്സൈറ്റുകളില് ഉള്ളവയാണ്.\nമറ്റൊരു ശ്രദ്ധേയമായ കാര്യം, 2015-ല് വെറും 17 അക്രഡിറ്റഡ് സ്ഥാപനങ്ങള് ഉണ്ടായിരുന്നിടത്ത് ഇപ്പോഴത്തെ എല്.ഡി.എഫ്. സര്‍ക്കാര് 45 സ്ഥാപനങ്ങളാക്കി വര്‍ദ്ധിപ്പിക്കുകയാണു ചെയ്തത്. സര്‍ക്കാര്‍സ്ഥാപനങ്ങളുടെ എണ്ണം 12-ല്‍നിന്നു 39 ആയും ഉയര്‍ത്തി. സര്‍ക്കാരിതരസ്ഥാപനങ്ങള് അഞ്ചില്‍നിന്ന് ആറായി. അത്രമാത്രം.\nഎന്നുവച്ചാല്, സര്‍ക്കാരിന്റെ പ്രവൃത്തികള് ഏറ്റെടുക്കാന് കൂടുതല് സ്ഥാപനങ്ങള് ഉണ്ടാകുകയാണു ചെയ്തത്. അവയില്‍ത്തന്നെ വലിയ പരിഗണന നല്കിയത് സര്‍ക്കാര് സ്ഥാപനങ്ങള്‍ക്കുമാണ്. അല്ലാതെ, ഏതെങ്കിലും ഒരു സ്ഥാപനത്തിന് അനുകൂലമായി കാര്യങ്ങള് മാറ്റുകയായിരുന്നില്ല. സര്‍ക്കാരിന്റെ ഉത്തമതാത്പര്യങ്ങള് മാത്രമാണ് ഏതു സര്‍ക്കാരായാലും സംരക്ഷിച്ചിട്ടുള്ളതെന്ന് ഓരോ ഉത്തരവും അവയുടെ വികാസപരിണാമങ്ങളും പരിശോധിച്ചാല് മനസിലാകും.\nഈ സര്‍ക്കാരിന്റെ കാലത്തു മരാമത്തുപ്രവൃത്തികളില് വന്ന റെക്കോഡ് വര്‍ദ്ധനയും നാം കാണണം. സ്‌കൂള്‍ക്കെട്ടിടങ്ങളും ആശുപത്രിക്കെട്ടിടങ്ങളും ഹില്, തീരദേശ ഹൈവേകളും അടക്കം 60,000-ല്‍പ്പരം കോടി രൂപയുടെ പ്രവൃത്തികള്‍ക്കാണ് കിഫ്ബി മാത്രം ഭരണാനുമതി നല്കിയിട്ടുള്ളത്. ബജറ്റില് ഉള്‍പ്പെട്ട പതിവുപദ്ധതികള്‍ക്കു പുറമെയാണിതെന്ന് ഓര്‍ക്കണം. പ്രവൃത്തികള് ഇങ്ങനെ വര്‍ദ്ധിക്കുമ്പോള് അവയുടെ നിര്‍വ്വഹണത്തിനുള്ള സംവിധാനവും വിപുലപ്പെടുത്തേണ്ടതുണ്ട് എന്നതും നാം കാണണം.\nമുകളില് പറഞ്ഞ ഉത്തരവുകളൊക്കെ പല മാധ്യമ പ്രവര്‍ത്തകരുടെയും കൈവശവും ഉണ്ടാകണം. എന്നിട്ടും അടിസ്ഥാനമില്ലാത്ത ആരോപണങ്ങള് ചില രാഷ്ട്രീയക്കാരും മാധ്യമ പ്രവര്‍ത്തകരും ആവര്‍ത്തിക്കുന്നത് എന്തുകൊണ്ടാണെന്നതു കണ്ടുപിടിക്കാന് പാഴൂര്‍പ്പടിക്കലൊന്നും പോകേണ്ട കാര്യമില്ല. പണം കൊടുത്തു പത്രം വാങ്ങുകയോ കേബിളോ ഡിഷോ വഴി ന്യൂസ് ചാനലുകള് സബ്സ്‌ക്രൈബ് ചെയ്യുകയോ ചെയ്യുന്ന ഉപഭോക്താക്കളോടു കാണിക്കുന്ന ഈ അനീതി മാധ്യമ ധര്‍മമല്ലെന്നതു പോകട്ടെ, വാസ്തവത്തില് ഉപഭോക്തൃ വഞ്ചനകൂടിയല്ലേ?\nസഹകരണ സംഘങ്ങള്‍ക്കുള്ള പരിഗണന\nകേരളീയ ജീവിതത്തിന്റെ ഏതാണ്ടെല്ലാ മണ്ഡലങ്ങളിലും കൈത്താങ്ങായ, ലാഭം സ്വകാര്യസ്ഥാപനങ്ങളിലേക്കോ വ്യക്തികളിലേക്കോ പോകാത്ത, സഹകരണ സ്ഥാപനങ്ങള്‍ക്ക് സര്‍ക്കാര് എക്കാലത്തും പ്രത്യേക പരിഗണയും മുന്‍ഗണനയും ഉളവുകളും നല്കിവന്നിരുന്നു. ഇതെല്ലാം സമഗ്രമായി പരിഷ്‌ക്കരിച്ച് ഉള്‍ക്കൊള്ളിച്ചുള്ള, ഇപ്പോഴും ബാധകമായ ഉത്തരവ് 1997 നവംബര് 13-നു സഹകരണവകുപ്പു പുറപ്പെടുവിച്ച സ.ഉ.(കൈ.)നം. 135/97 ആണ് (ലിങ്ക് ലഭ്യമല്ല).\nതൊഴില്‍ക്കരാര് സംഘങ്ങള്‍ക്കു മുന്‍ഗണന നല്കുന്നതിനുള്ള നിബന്ധനകളും ഏറ്റെടുക്കാവുന്ന പ്രവൃത്തികളും അവയ്ക്കു ക്ലാസിഫിക്കേഷന് നല്കുന്നതിനുള്ള വ്യവസ്ഥകളും ഈ ഉത്തരവില് ഉണ്ട്. 2002-ലും 2014-ലും യു.ഡി.എഫ്. സര്‍ക്കാരുകളും 2016 ജൂണ് 29-ന് എല്.ഡി.എഫ്. സര്‍ക്കാരിന്റെ കാലത്തും ഇവര്‍ക്ക് എടുക്കാവുന്ന പ്രവൃത്തികളുടെ പരിധി മാനദണ്ഡങ്ങള്‍ക്ക് അനുസൃതമായി ഉയര്‍ത്തി നിശ്ചയിച്ചിരുന്നു.\nമുന് മുഖ്യമന്ത്രി ഉമ്മന്‍ചാണ്ടി\nഇതും നേരത്തേ പറഞ്ഞുവന്ന അക്രഡിറ്റേഷന് പ്രവര്‍ത്തനവുമായി ബന്ധമൊന്നും ഇല്ല. അത് എല്ലാത്തരം സ്ഥാപനങ്ങള്‍ക്കുമായി ഉള്ള കാര്യമാണ്. ആ കഥയില് ഇതുവരെ നാലു സഹകരണസംഘങ്ങളേ കടന്നുവന്നിട്ടുള്ളൂ എന്നും ഓര്‍ക്കുക. ഇതാകട്ടെ, സഹകരണപ്രസ്ഥാനങ്ങള് വികസിക്കുന്നതിനും പുതിയ മേഖലകള് രൂപപ്പെടുന്നതിനും ഒക്കെ അനുസരിച്ച് സംഘങ്ങളുടെ പ്രവര്‍ത്തനസ്വാതന്ത്ര്യത്തിനു നല്കുന്ന അനുമതികളും പ്രോത്സാഹനങ്ങളുമാണ്. സര്‍ക്കാരുകളുടെ ഉത്തരവാദിത്വവുമാണത്.\nസഹകരണവകുപ്പ് 2016 ജൂണ് 29-ന് ഇറക്കിയ സ.ഉ.(കൈ.)നം. 31/16 (https://cooperation.kerala.gov.in/coop/wp-content/uploads/GO/mt3116.pdf) ആണ് സംസ്ഥാനത്താകെയുള്ള ലേബര് കോണ്‍ട്രാക്റ്റ് സംഘങ്ങളെ ഇനം തിരിച്ച് ഓരോ വിഭാഗത്തിനും എടുക്കാവുന്ന ഒറ്റ പ്രവൃത്തിയുടെയും ആകെ പ്രവൃത്തികളുടെയും പരിധി നിശ്ചയിച്ചത്. യു.ഡി.എഫ്. സര്‍ക്കാര് 2014-ല് നിശ്ചയിച്ചിരുന്ന നിരക്ക് അതേ സര്‍ക്കാരിന്റെ കാലത്ത് 2016 ജനുവരി 21-ന് സഹകരണരജിസ്റ്റ്രാര് നല്കിയ ശുപാര്‍ശയുടെ അടിസ്ഥാനത്തില് ഇരട്ടിയായി ഉയര്‍ത്തി.\nഇത്തരത്തിലുള്ള മറ്റൊരു ആനുകൂല്യമാണ് പ്രൈസ് പ്രിഫറന്‍സ്. പി.ഡബ്ല്യു.ഡി. കരാറുകളില് ലേബര് കോണ്‍ട്രാക്റ്റ് സൊസൈറ്റികള്‍ക്ക് പത്തുശതമാനം പ്രൈസ് പ്രിഫറന്‍സ് 2012 ഓഗസ്റ്റ് നാലിന് അന്നത്തെ ഉമ്മന്‍ചാണ്ടി സര്‍ക്കാര് പൊതുമരാമത്തുവകുപ്പിന്റെ ജി.ഒ.(പി.)നം. 58/12 ഉത്തരവിലൂടെ അനുവദിച്ചിരുന്നു. ഇത് ഇപ്പോഴത്തെ സര്‍ക്കാര് 2020 മാര്‍ച്ച് 19-നു പരിഷ്‌ക്കരിച്ച് ജി.ഒ.(എം.എസ്.)നം. 41/2020 നമ്പര് (https://cooperation.kerala.gov.in/wp-content/uploads/2020/01/go-41-2020.pdf) ഉത്തരവിലൂടെ സര്‍ക്കാരിന്റെ എല്ലാ മരാമത്തുപ്രവൃത്തികള്‍ക്കും ബാധകമാക്കി.\nസഹകരണനിയമപ്രകാരം പ്രവര്‍ത്തിക്കുന്ന സ്ഥാപനങ്ങള് ഏതെങ്കിലും പ്രത്യേകമേഖലയിലേക്കു പ്രവര്‍ത്തനം വ്യാപിപ്പിക്കുകയോ ആ മേഖലയില്‍നിന്ന് പ്രവൃത്തികള് എടുക്കാനുള്ള പരിധി ഉയര്‍ത്തിക്കിട്ടുകയോ വേണമെങ്കില് കോപ്പറേറ്റീവ് രജിസ്റ്റ്രാറുടെ അനുമതി വേണം.\nലേബര് കോണ്‍ട്രാക്റ്റ് സംഘങ്ങള്‍ക്ക് ടെന്‍ഡറില് പങ്കെടുക്കാവുന്ന പ്രവൃത്തികള് ഏതെല്ലാം എന്നു നിലവില് നിശ്ചയിച്ചിട്ടുള്ളത് 1997 നവംബര് 13-ന് ഇറക്കിയ സ.ഉ.(എം.എസ്.)നം. 135/97/സഹ. എന്ന നമ്പര് ഉത്തരവാണ്. ചെറിയ കെട്ടിടങ്ങള്, റോഡുകള്, മെയിന്റനന്‍സ് പ്രവൃത്തികള് എന്നിവ മാത്രമേ 23 കൊല്ലം മുമ്പത്തെ ഈ ഉത്തരവില് പറഞ്ഞിരുന്നുള്ളൂ.\nഎന്നാല്, ഇക്കാലയളവുകൊണ്ട് ഒട്ടുമിക്ക ലേബര് സൊസൈറ്റികളും, വിശേഷിച്ച് ഊരാളുങ്കല് സൊസൈറ്റി, ഗണ്യമായ വളര്‍ച്ച നേടിയിട്ടുണ്ട്. അതിനനുസരിച്ചു കൂടുതല് വലിയ പ്രവൃത്തികള് ഏറ്റെടുക്കാന് കഴിഞ്ഞില്ലെങ്കില് തൊഴിലാളികള്‍ക്കു വേതനം നല്കാനാകാതെ അവ പ്രതിസന്ധിയില് ആകും. ഇക്കാര്യം ചൂണ്ടിക്കാട്ടി ഊരാളുങ്കല് സൊസൈറ്റി സര്‍ക്കാരിന് അപേക്ഷ നല്കുകയുണ്ടായി. അതിന്റെ അടിസ്ഥാനത്തില് സൊസൈറ്റിയുടെ എല്ലാത്തരം ശേഷികളും പരിശോധിച്ച് സൊസൈറ്റിക്ക് ഏറ്റെടുക്കാവുന്ന പ്രവൃത്തികള് പുനര്‍നിര്‍ണ്ണയിച്ച് സര്‍ക്കാര് ഉത്തരവായി. സഹകരണവകുപ്പിന്റെ 2020 നവംബര് 4-ലെ സ.ഉ.(സാധാ.)നം. 568/2020 എന്ന ഉത്തരവില് എല്ലാത്തരം പ്രവൃത്തികളും ഏറ്റെടുക്കാന് ഊരാളുങ്കല് സൊസൈറ്റിക്ക് അനുമതി നല്കി.\nഇതില് തുറമുഖവും വിമാനത്താവളവും റെയില്‍വേയും എല്ലാം പെടില്ലേ എന്ന സന്ദേഹത്തോടെയാണ് ഒരു പ്രമുഖപത്രം അത്തരം പ്രവൃത്തികളെല്ലാം ഈ സൊസൈറ്റിക്കു കൊടുക്കാന്‍പോകുന്നു എന്ന മട്ടില് വാര്‍ത്ത നല്കിയത്! അതൊന്നും സംസ്ഥാനസര്‍ക്കാരിന്റെ കൈവശം ഉള്ളതല്ലെന്നും ഇനി സംസ്ഥാനം ഒരു വിമാനത്താവളം നിര്‍മ്മിക്കുകയാണെങ്കില്‍ത്തന്നെ അതിനു പ്രാപ്തരായവരെ രാജ്യാന്തരടെന്‍ഡറിലൂടെ കണ്ടെത്തിമാത്രമേ ചുമതലപ്പെടുത്താനാവൂ എന്നും ഇന്നു കേരളത്തിലെ സ്വകാര്യകരാറുകാരൊന്നും ഇത്തരം പ്രവൃത്തികള് ചെയ്യുന്നവരല്ലെന്നും അതുകൊണ്ടുതന്നെ അവരെയൊന്നും ബാധിക്കുന്ന കാര്യമല്ല ഇതെന്നുമൊന്നും അപ്പോള് ആലോചിച്ചില്ല!\nകള്ളപ്പണം എന്നതായിരുന്നു മറ്റൊരു ആരോപണം. നോട്ടുനിരോധനത്തിന്റെ സന്ദര്‍ഭം ഉപയോഗിച്ച് കേരളത്തിലെ സഹകരണമേഖലയെ പാടേ തകര്‍ക്കാം എന്ന ഉന്നത്തോടെ ബി.ജെ.പി. നടത്തിയ വ്യാപകമായ പ്രചാരണം ആയിരുന്നു ഇത്. സഹകരണനിയമവും ധനവിനിമയത്തിനുള്ള നിയമങ്ങളും ഇന്‍കം ടാക്‌സ് നിയമങ്ങളും എല്ലാം നിലനില്‌ക്കെ ഒരു സഹകരണസംഘത്തിനും കള്ളപ്പണം സ്വീകരിക്കാന് കഴിയില്ല എന്നത് പകല്‍പോലെ വ്യക്തമായിരുന്നിട്ടും അങ്ങനെ പ്രചാരണം നടത്തിയത് വ്യക്തമായ രാഷ്ട്രീയലക്ഷ്യത്തോടെ ആയിരുന്നു എന്ന് നമുക്ക് ഇന്ന് അറിയാം. അതിന്റെ ആവര്‍ത്തനമാണ് ഇപ്പോള് ചിലര് ഊരാളുങ്കല് സൊസൈറ്റിക്കെതിരെ ഉന്നയിച്ചത്.\nഈ ആരോപണം ചിലരിലെങ്കിലും ഉണ്ടാക്കിയ സംശയം ആ സൊസൈറ്റിക്ക് ഇന്നു കാണുന്ന വളര്‍ച്ച് ആസ്പദമായ ധനം എവിടെനിന്ന് എന്ന കാര്യത്തില് വ്യക്തത വന്നാല് തീരുന്നതാണ്. ആദ്യകാലം മുതലേ സമയത്തു കരാര്‍ത്തുക കിട്ടാത്ത ദുരവസ്ഥ കാരണം ദിവസവും പ്രസിഡന്റും ഡയറക്ടര്‍മാരും ഇറങ്ങിനടന്നു നാട്ടുകാരില്‍നിന്നു ചെറുതും വലുതുമായ തുകകള് 15 ശതമാനം പലിശയ്ക്കു നിക്ഷേപമായി പിരിച്ചെടുത്തൊക്കെയാണു കൂലിയടക്കമുള്ള ദൈനംദിന ചെലവുകള് നടത്തിയിരുന്നത്. നാട്ടിലെ റിട്ടയേഡ് ഉദ്യോഗസ്ഥര്, അധ്യാപകര്, ചെറുബിസിനസുകാര് എന്നിങ്ങനെയുള്ളവരോടല്ലാതെ വന്‍കിടപ്പണക്കാരോടുപോലും നിക്ഷേപം വാങ്ങാറില്ല. ഓരോ ആളും കഠിനമായി പണിയെടുത്താണ് ഈ നിക്ഷേപങ്ങളും പലിശയും മടക്കിനല്കിയിരുന്നത്. വന്‍കിടക്കാരില്‍നിന്നൊന്നും സൊസൈറ്റി നിക്ഷേപം സ്വീകരിക്കാറില്ല.\nവലിയ തുകകള് വേണ്ടപ്പോള് മറ്റു സൊസൈറ്റികളിലും അവയുടെ കണ്‍സോര്‍ഷ്യങ്ങളിലുംനിന്നു സമാഹരിച്ച് വായ്പയെടുക്കുകയും ചെയ്യും. നിലവില് ഇത്തരത്തില് 500 കോടി രൂപയുടെ വായ്പ സൊസൈറ്റിക്കുണ്ട്. സൊസൈറ്റി നടത്തുന്ന പ്രവൃത്തികള്‍ക്ക് സര്‍ക്കാരില്‍നിന്നടക്കം നിയമപ്രകാരം കിട്ടുന്ന പണമാണ് സൊസൈറ്റിയുടെ വരുമാനം. ഇതെല്ലാം സ്വീകരിക്കുന്നതും നിയമപരമായ രീതിയില് മാത്രമാണ്.\nഅംഗങ്ങളിൽ നിന്ന് സമാഹരിച്ച ഓഹരികളും തൊഴിലാളികളുടെ പ്രതിദിന വേതനത്തിന്റെ പത്തുശതമാനം വര്‍ഷംതോറും ഓഹരിയാക്കി പരിവര്‍ത്തിപ്പിക്കുന്നതും ചേര്‍ത്ത് ഇന്നത്തെ ഓഹരിവിലയില് ആകെ ഓഹരിമൂലധനം നൂറുകോടി രൂപയാണ്. ഓരോ നയാപൈസയ്ക്കും കണക്കുണ്ട്. വര്‍ഷാവര്‍ഷം സഹകരണ നിയമപ്രകാരമുള്ള ഓഡിറ്റുണ്ട്. ഇന്‍കം ടാക്‌സ് അടക്കമുള്ള എല്ലാ കാര്യങ്ങളും കൃത്യമായി ചെയ്യുന്നുമുണ്ട്. അല്ലാതെ, ഇതിലൊന്നും കാല്‍ക്കാശിന്റെ കള്ളപ്പണം ഇല്ല.\nഊരാളുങ്കല് ലേബര് കോണ്‍ട്രാക്റ്റ് സൊസൈറ്റിക്ക് 12,000-ല്‍പ്പരം തൊഴിലാളികളും ആര്‍ക്കിടെക്റ്റ്, സ്ട്രക്ചറൽ, മെക്കാനിക്കല്, ഇലക്ട്രിക്കൽ, സര്‍വേ എന്നീ വിഭാഗങ്ങളിലായി 980 പേര് അടങ്ങുന്ന എന്‍ജിനീയറിങ് ടീമും സ്വന്തമായി രണ്ടു വലിയ ക്രഷറുകളും ബാച്ചിങ് പ്ലാന്റുകളും ഡ്രം മിക്‌സ് പ്ലാന്റുകളും അടക്കം 150 കോടിയില്‍പ്പരം രൂപയുടെ യന്ത്രോപകരണങ്ങളും സ്വന്തമായുണ്ടെന്നു ചൂണ്ടിക്കാട്ടിയാണ് അനുമതി തേടിയത്. കൃത്യസമയത്ത് ഉയര്‍ന്ന ഗുണനിലവാരത്തോടെ പണികള് പൂര്‍ത്തിയാക്കുന്ന ഊരാളുങ്കല് സൊസൈറ്റിയുടെ മാതൃകാശൈലിയും ചൂണ്ടിക്കാട്ടി. ഇതെല്ലാം പരിശോധിച്ചാണ് ഉത്തരവ്.\nഒരു പദ്ധതിയുടെ ആരംഭമായ ആര്‍ക്കിടെക്റ്റ് പ്ലാന്, സ്ട്രക്ചറൽ ഡിസൈന്, സര്‍വെ എന്നിവ തയ്യാറാക്കാനുള്ള വിഭാഗങ്ങള്, ഇലക്ട്രിക്കൽ വിഭാഗം, മെക്കാനിക്കല് വിഭാഗം, ഇന്റീരിയര് വിഭാഗം, ഫയര് ആന്‍ഡ് സേഫ്റ്റി വിഭാഗം, ക്വാളിറ്റി കണ്‍ട്രോള്, ഫസാഡ് ജോലികള്‍ക്കുള്ള വിഭാഗം, സോഫ്റ്റ്വെയർ എന്നിങ്ങനെ ഏറ്റെടുക്കുന്ന എല്ലാത്തരം പ്രവൃത്തികളും നിര്‍വ്വഹിക്കാന് ആവശ്യമായ എല്ലാ വിഭാഗങ്ങളും വൈദഗ്ദ്ധ്യവും ഊരാളുങ്കല് സൊസൈറ്റിക്കു സ്വന്തമായിത്തന്നെ ഉണ്ട്. മേല്പറഞ്ഞ എല്ലാ മേഖലകളിലുമുള്ള 998 എന്‍ജിനീയര്‍മാരും അവര്‍ക്കുകീഴില് മെക്കാനിക്കല്, ഇലക്ട്രിക്കൽ വിഭാഗങ്ങളിലായി 920 സാങ്കേതികവിദഗ്ദ്ധരും സൊസൈറ്റിയില് ജീവനക്കാരായിത്തന്നെ പ്രവര്‍ത്തിച്ചു വരുന്നുമുണ്ട്. അതുകൊണ്ടുതന്നെ ഒരു പ്രവൃത്തിയും ഉപകരാര് നല്‌കേണ്ട കാര്യം സൊസൈറ്റിക്കില്ല. അങ്ങനെയൊരു ചരിത്രവും അവര്‍ക്കില്ല. സൊസൈറ്റിയുടെ ഏറ്റവും വലിയ പ്രത്യേകതയായി ബന്ധപ്പെട്ടവരെല്ലാം വിലയിരുത്തുന്നതുതന്നെ ഉപകരാര് നല്കാറില്ല എന്നതാണ്. ഇത്തരം എല്ലാ മേഖലയിലും വൈദഗ്ദ്ധ്യവും മനുഷ്യവിഭവവും സ്വന്തമായുണ്ട് എന്നതുകൊണ്ടാണ് സൊസൈറ്റിയെ നിര്‍മ്മാണരംഗത്തെയും ടോട്ടല് സൊല്യൂഷന് പ്രൊവൈഡറായി പല സര്‍ക്കാര്‍വകുപ്പുകളും തീരുമാനിച്ചതുതന്നെ.\nഊരാളുങ്കല് സംഘം തൊഴിലാളികള് നേരിട്ടു നടത്തുന്നതാണ്. അതിന്റെ ലാഭവിഹിതവും അവര്‍ക്ക് അവകാശപ്പെട്ടതാണ്. നവോത്ഥാനത്തിന്റെയും അവകാശപ്പോരാട്ടത്തിന്റെയും ഭാഗമായി പിറവികൊണ്ട സംഘം 95 വര്‍ഷംകൊണ്ടു വളര്‍ത്തിയെടുത്ത തൊഴില് സംസ്‌ക്കാരം, അച്ചടക്കം, തൊഴില്-സാങ്കേതികവൈദഗ്ദ്ധ്യങ്ങള്, സാങ്കേതികസന്നാഹങ്ങള്, നടത്തിപ്പുസംവിധാനം ഒക്കെ മറ്റാര്‍ക്കും അവകാശപ്പെടാനാവാത്തതാണ്. ഏത് അടിയന്തരഘട്ടത്തിലും സര്‍ക്കാര് ആശ്രയിക്കുന്ന സ്ഥാപനം (https://timeosfindia.indiatimes.com/city/kozhikode/A-osciety-known-for-its-oscial-service-ULCCS-a-second-name-for-oscial-service/articleshow/15427901.cms) കൂടിയാണത്. എത്രവലിയ പ്രവൃത്തിയും ഏറ്റെടുക്കാന് അനുമതി നല്കാന് സര്‍ക്കാരിനു ചങ്കൂറ്റം ഉണ്ടാകുന്നതുതന്നെ ഊരാളുങ്കല് സൊസൈറ്റിക്ക് അതു സാധിക്കും എന്നുള്ളതുകൊണ്ടാണല്ലോ.\nപ്രവര്‍ത്തനമികവിന് ഐക്യരാഷ്ട്രസഭയുടെ വികസനപരിപാടി (UNDP) മാതൃകാസഹകരണസംഘമായി തെരഞ്ഞെടുത്ത സ്ഥാപനമാണത് - 2013-ല്. ആഗോളമാതൃക എന്നനിലയില് ആ വിജയഗാഥ അവര് ഡോക്യുമെന്റ് ചെയ്തു. ലോകത്തെ പഠിപ്പിക്കാന് എന്നാണ് യു.എന്.ഡി.പി. അതേപ്പറ്റി പറഞ്ഞത്. അത് അവര് ലോകമെമ്പാടും പ്രദര്‍ശിപ്പിക്കുന്നു. ഈ സൊസൈറ്റിയെപ്പറ്റി സമഗ്രമായി പഠിക്കാന് ഹാര്‍വാര്‍ഡ് സര്‍വ്വകലാശാലയില്‍നിന്ന് മൂന്നംഗവിദഗ്ദ്ധസംഘത്തെ അയയ്ക്കാനും തീരുമാനിച്ചു.\nസഹകരണരംഗത്തെ രാജ്യാന്തരസംഘടനയായ ഇന്റര്‍നാഷണല് കോ-ഓപ്പറേറ്റീവ് അലയന്‍സ് (ICA) 2019-ല് ഊരാളുങ്കല് സംഘത്തിന് അംഗത്വം നല്കി ആദരിച്ചു. ഇന്ത്യയില്‍നിന്ന് ഇതില് അംഗത്വം ലഭിക്കുന്ന ഏക പ്രാഥമികസഹകരണസംഘമാണിത്. ദേശീയതലത്തിലുള്ള സ്ഥാപനങ്ങള്‍ക്കാണ് അതില് അംഗത്വം നല്കുക. ഇന്റര്‍നാഷണല് കോപ്പറേറ്റീവ് അലയന്‍സ് അവരുടെ യോഗത്തില് പങ്കെടുക്കാന് സൊസൈറ്റിയെ2018-ല് ക്ഷണിക്കുകയും ചെയ്തിരുന്നു.\nരാജ്യത്തെ സഹകരണ നവരത്‌നങ്ങളില് ഒന്ന് എന്ന പദവിയും സൊസൈറ്റിക്കുണ്ട്. നാഷണല് കോപ്പറേറ്റീവ് യൂണിയന് ഓഫ് ഇന്‍ഡ്യ രാജ്യത്തെ എട്ടുലക്ഷം കോപ്പറേറ്റീവുകളില്‍നിന്നാണു നവരത്‌നങ്ങളെ തെരഞ്ഞെടുത്തത്. ഇങ്ങനെ എത്രയോ ദേശീയ, രാജ്യാന്തര ബഹുമതികളാണ് ഈ സ്ഥാപനത്തെ തേടി വന്നിട്ടുള്ളത്! പല സുപ്രധാന രാജ്യാന്തരവേദികളിലും അനുഭവങ്ങള് പങ്കുവയ്ക്കാനും പ്രബന്ധങ്ങള് അവതരിപ്പിക്കാനും രാജ്യത്തുനിന്നു ക്ഷണിക്കപ്പെടുന്ന പ്രധാനസ്ഥാപനംകൂടിയാണ് ഇന്ന് യു.എല്.സി.സി.എസ്.\nഅത്തരത്തിലെല്ലാമുള്ള, നാടിനാകെ അഭിമാനമായ, അറുപതിനായിരത്തില്‍പ്പരം പേരുടെ ജീവിതത്തിന്റെ അത്താണിയായ, പരോക്ഷമായും പതിനായിരങ്ങള്‍ക്കു തൊഴില് നല്കുന്ന, ആര്‍ക്കും ഒരു തെറ്റും അഴിമതിയും നിര്‍മ്മാണത്തിലെ വീഴ്ചയും ഇതുവരെ ആരോപിക്കാന് കഴിഞ്ഞിട്ടില്ലാത്ത, ആ സ്ഥാപനത്തെ പ്രോത്സാഹിപ്പിക്കേതിനു പകരം വെറും താത്ക്കാലികരാഷ്ട്രീയലാഭത്തിന് അതിന്റെ ആഗോളപ്രതിച്ഛായ തല്ലിക്കെടുത്തുന്നത് എത്രമാത്രം വേദനാജനകമാണ്.\n#Uralungal Labour Contract Co-operative Society Ltd.\n#Manoj K. Puthiyavila\n20 Dec 2020, 11:56 AM\nഈ ലേഖനം രമേശ് ചെന്നിത്തല മനസ്സിരുത്തി വായിക്കേണ്ടതാണ്, അല്ലെങ്കിൽ ആരെങ്കിലും വായിച്ചു കൊടുക്കുകയെങ്കിലും വേണം. ഇല്ലെങ്കിൽ പത്രസമ്മേളനങ്ങളിൽ ഇനിയും വിഡ്ഢിവേഷം കെട്ടേണ്ടിവരും. സംസ്കൃതത്തിലല്ല എഴുതിയിട്ടുള്ളത് എന്നതുകൊണ്ട് കെ സുരേന്ദ്രനും വി മുരളീധരനും വായിച്ചാൽ മനസ്സിലാകില്ല. ഉമ്മൻ ചാണ്ടിയുടെ ഓർമ്മപ്പിശകിന് മാപ്പുകൊടുക്കാം. ലേഖകന് അഭിവാദ്യങ്ങൾ!.\nNP Hafiz Mohamad\n20 Dec 2020, 06:15 AM\nFacts are convincing, well written\nALIAS K M\n19 Dec 2020, 07:16 PM\n19 Dec 2020, 05:21 PM\nചന്ദ്രമോഹനൻ K. C\n19 Dec 2020, 05:12 PM\nഅന്വേഷണാത്മക റിപ്പോർട്ട് നന്നായിട്ടുണ്ട്.\n19 Dec 2020, 05:06 PM\nVery informative article. May be translated in English and circulated nationwide\n19 Dec 2020, 04:32 PM\nസമഗ്രമായ വിശകലനവും,വിലയിരുത്തലും,സ്ഥാപിതതാൽപര്യക്കാരെ പൊളിച്ച.ടുക്കുന്നത് തന്നെ പക്ഷേ നേരത്തെ നേരു പറയാൻ തന്റേടം കാട്ടിയിരുന്നെങ്കിൽ സമൂഹത്തിനു കൂടുതൽ ഗുണകരമായേനെ.\n19 Dec 2020, 04:28 PM\nGood Read @Manoj Puthiyavilla ..Informative indeed !!


നാനൂറ് വര്‍ഷമായി ഈ ഗ്രാമത്തില് ഒരു കുഞ്ഞുപിറന്നിട്ടില്ല; ഗ്രാമീണര് പറയുന്ന ശാപത്തിന്‍റെ 'കഥ'\nഇങ്ങനെയും ഒരു ഗ്രാമം\nഭോപ്പാല്: മദ്ധ്യപ്രദേശിലെ സംഖ്യ ശ്യാം ഗ്രാമത്തില് ഒരു കുഞ്ഞ് പിറന്നിട്ട് നാന്നൂറ് വര്‍ഷമായി. ഗ്രാമത്തില് കുഞ്ഞു പിറന്നാല് അമ്മയക്കോ കുഞ്ഞിനോ അപകടം സംഭവിക്കുമെന്നാണ് ഗ്രാമവാസികള് കരുതുന്നത്. തങ്ങളുടെ ഗ്രാമത്തിനേറ്റ ശാപമാണ് ഇതിനെല്ലാം കാരണമെന്നാണ് ഈ ഗ്രാമീണര് പറയുന്നത്. എന്‍ഡിറ്റിവിയാണ് വാര്‍ത്ത റിപ്പോര്‍ട്ട് ചെയ്തിരിക്കുന്നത്.\nഗര്‍ഭിണികളായ സ്ത്രീകള് പ്രസവിക്കാനായി ഗ്രാമത്തില് നിന്നും പുറത്തേക്ക് പോവാറാണ് പതിവ്. തൊണ്ണൂറ് ശതമാനം പ്രസവങ്ങളും ആശുപത്രിയില് നിന്നാണ് നടക്കാറെന്നും എന്നാല് ചില അടിയന്തര ഘട്ടങ്ങളില് ഗ്രാമത്തിന് പുറത്ത് പണികഴിപ്പിച്ച കെട്ടിടം പ്രസവാവശ്യങ്ങള്‍ക്ക് ഉപയോഗിക്കുമെന്നും ഗ്രാമത്തലവന് പറയുന്നു.\nപതിനാറാം നൂറ്റാണ്ടില് നടന്ന ക്ഷേത്ര നിര്‍മ്മാണത്തെ ഒരു സ്ത്രീ തടസപ്പെടുത്തിയതാണ് ഗ്രാമത്തിന് ശാപമേല്‍ക്കാന് കാരണമെന്നാണ് ഗ്രാമീണര് കരുതുന്നത്. ക്ഷേത്ര നിര്‍മ്മാണം നടന്നുകൊണ്ടിരിക്കെ ഒരു സ്ത്രീ ഗോതമ്പു പൊടിച്ചു. ഇത് നിര്‍മ്മാണത്തെ തടസപ്പെടുത്തി.ഇതില് പ്രകോപിതനായ ദൈവം ഗ്രാമത്തില് നിന്നും ഒരു സ്ത്രീക്കും പ്രസവിക്കാന് കഴിയാതെ പോകട്ടെയെന്ന് ശപിച്ചു പോലും.\nഎന്നാല് ഇതിനെ വെറുമൊരു കെട്ടുകഥയായി തള്ളിക്കളയാന് ഗ്രാമീണര് ഒരുക്കമല്ല. ഗ്രാമത്തില് നടന്ന ചില പ്രസവങ്ങള് ഇതിനുദാഹരണമായി ഗ്രാമവാസികള് ചൂട്ടിക്കാട്ടുന്നു. ഗ്രാമത്തില് ആരും മദ്യപിക്കുകയോ മാംസാഹാരം കഴിക്കുകയോ ചെയ്യില്ലെന്നും അത് ദൈവത്തില് നിന്നുള്ള അനുഗ്രഹമാണെന്നും ഗ്രാമത്തിലെ മുതിര്‍ന്നൊരാള് പറഞ്ഞതായി എന്‍ഡിറ്റിവി റിപ്പോര്‍ട്ട് ചെയ്യുന്നു.\nLast Updated Jun 29, 2018, 4:02 PM IST


ഇനി നോമ്പ് കാലം; പുണ്യങ്ങളുടെ പൂക്കാലമായ വ്രതാരംഭത്തിന് നാളെ തുടക്കം | Wayanad Vision\nഇനി നോമ്പ് കാലം; പുണ്യങ്ങളുടെ പൂക്കാലമായ വ്രതാരംഭത്തിന് നാളെ തുടക്കം\nBy സ്വന്തം ലേഖകൻ\t On May 5, 2019\nബത്തേരി: പ്രാര്‍ത്ഥനകളുടെയും ആത്മത്യാഗത്തിന്റെയും മാസംകൂടിയായ റംസാനെ വരവേല്‍ക്കാന് പള്ളികളും മുസ്‌ലിംഭവനങ്ങളും ഒരുങ്ങിക്കഴിഞ്ഞു. പുണ്യഗ്രന്ഥമായ ഖുര്‍ആന് അവതരിച്ച മാസമെന്നതിനാല് ഖുര് ആന് പാരായണത്താലും പള്ളികളും മുസ്‌ലിംഭവനങ്ങളും മുഖരിതമാവും. മുസ്്‌ലിം സമൂഹത്തിന് ഇനി മുപ്പത് ദിനരാത്രങ്ങള് പ്രാര്‍ത്ഥനകളുടെയും ആത്മശുദ്ധീകരണത്തിന്റെ നാളുകളാണ്.\nപുണ്യങ്ങളുടെ പൂക്കാലമായ പുണ്യറംസാനെ വരവേല്‍ക്കാന് ലോകമുസ്ലിം ജനത ഒരുങ്ങിക്കഴിഞ്ഞു. തന്റെ നാഥന് മുന്നില് പ്രാര്‍ത്ഥന നിരതനായി മനസ്സും ശരീരവും അര്‍പ്പിച്ച് രാവും പകലും നിലകൊള്ളും. റംസാനിലെ തറാവീഹ് നമസ്‌ക്കരിച്ചും ഖുര്‍ആന് പാരായണം വര്‍ദ്ധിപ്പിച്ചും വിശ്വാസികള് സദാസമയം പ്രാര്‍ത്ഥനയില് മുഴുകും. കരിച്ചുകളയുന്നത് എന്നതാണ് റമദാന് എന്ന പദത്തിനര്‍ത്ഥം. പകലന്തിയോളം അന്നപാനീയങ്ങള് ഉപേക്ഷിച്ചും ആസക്തികളോടും ദേഹേച്ഛകളോടുമുള്ള സര്‍വ്വോപരി പിശാചിനോടുള്ള അവിരാമസംഘര്‍ഷവും അതിജയവുമാണ് റമാദിനിലൂടെ വിശ്വാസികള് നടത്തുന്നത്. റമദാനിലെ മുപ്പത് ദിവസത്തെ മൂന്ന് പത്തുകളാക്കിയാണ് തിരിച്ചിരിക്കുന്നത്. ആദ്യത്തെ പത്ത് അള്ളാഹുവിന്റെ കാരുണ്യത്തിന്നായും രണ്ടാമത്തെ പത്ത് പാപമോചനത്തിന്റെയും മൂന്നാമത്തെ പത്ത് നരകമോചനത്തിന്റേതുമാണ്. പുണ്യഗ്രന്ഥമായ ഖുര്‍ആന് അവതരിച്ച മാസമെന്നതിനാല് ഖുര് ആന് പാരായണത്താലും പള്ളികളും മുസ്്ലിംഭവനങ്ങലും മുഖരിതമാവും. ഇനി വരുന്ന മുപ്പത് രാപ്പകലുകലുകള് മുസ്്ലിംവിശ്വാസികള്‍ക്ക് ത്യാഗത്തിന്റെയും ആത്മസമര്‍പ്പണത്തിന്റെത് കൂടിയാണ്.\nഎസ്.എസ്.എല്.സി പരീക്ഷാ ഫലം നാളെ\nമൂപ്പൈനാട് പഞ്ചായത്തിലും അശങ്ക7പേര്‍ക്ക് കൊവിഡ്…\nയുവതിയെ പീഡിപ്പിച്ചതായി പരാതി പോലീസുകാരനെതിരെ കേസ്\nഇന്ത്യന് ബാസ്‌ക്കറ്റ്‌ബോള് ക്യാപ്റ്റന് വയനാട്ടുകാരി…\nഭൂമിയുടെ ന്യായവില വര്‍ദ്ധനവ് പിന്‍വലിക്കണം\nവി.മാധവന് നമ്പ്യാരെ വെള്ളമുണ്ട പബ്ലിക്ക് ലൈബ്രറി…\nസഞ്ചരിക്കുന്ന റേഷന്‍കട പദ്ധതി വ്യാപിപ്പിക്കും: പി.…


gwalior lok sabha constituency narendra tomar perfomance report | ഗ്വാളിയോറില് കോണ്‍ഗ്രസ് കളം പിടിക്കുന്നു.... ഇത്തവണ പൊടിപാറും - Malayalam Oneindia\nPublished: February22019, 17:38 [IST]\n#LoksabhaElection2019 : ഗ്വാളിയോറിൽ ഇത്തവണ ആര് ജയിച്ച് കേറും? | Oneindia Malayalam\nസംസ്ഥാന തിരഞ്ഞെടുപ്പില് കോണ്‍ഗ്രസ് അധികാരം പിടിച്ചതോടെ മധ്യപ്രദേശ് ഇത്തവണത്തെ ലോക്‌സഭാ തിരഞ്ഞെടുപ്പില് രാജ്യത്ത് ഏറ്റവും ശ്രദ്ധാകേന്ദ്രമായ സംസ്ഥാനമാണ്. കോണ്‍ഗ്രസ് മുന്നേറ്റം തുടരുമോ കോണ്‍ഗ്രസ് തിരിച്ചുവരുമോ തുടങ്ങിയ കാര്യങ്ങളാണ് ഇപ്പോള് ചര്‍ച്ചാ വിഷയം. ഗ്വാളിയോറാണ് സംസ്ഥാനത്ത് ഏറ്റവും ശക്തമായ ഗ്ലാമര് പോരാട്ടങ്ങള് നടക്കുന്ന മണ്ഡലം. നിലവില് നരേന്ദ്ര സിംഗ് തോമറാണ് ഇവിടെ നിന്നുള്ള എംപി. സംസ്ഥാന തിരഞ്ഞെടുപ്പിലെ പോരാട്ടം ലോക്‌സഭയിലൂടെ മറികടക്കാനാണ് ബിജെപി ലക്ഷ്യമിടുന്നത്. ബിജെപിയുടെ ശക്തമായ കോട്ട കൂടിയാണ് ഗ്വാളിയോര്.\nകോണ്‍ഗ്രസിന്റെ ശക്തമായ കോട്ടയായ ഗ്വാളിയോര് 2007 മുതല് ബിജെപിയെ പിന്തുണയ്ക്കുന്നുണ്ട്. 2014ല് ശക്തമായ പോരാട്ടമാണ് ഇവിടെ നടന്നത്. ബിജെപിയുടെ നരേന്ദ്ര സിംഗ് തോമറിന് 4,42,796 വോട്ടാണ് ലഭിച്ചത്. കോണ്‍ഗ്രസിന്റെ അശോക് സിംഗിന് 4,13,097 വോട്ടുകളും ലഭിച്ചു. മോദി തരംഗം ആഞ്ഞടിച്ചിട്ടും 29,699 വോട്ടുകള്‍ക്കായിരുന്നു തോമറിന്റെ വിജയം. മണ്ഡലത്തില് ബിഎസ്പി സ്ഥാനാര്‍ത്ഥിക്ക് 68196 വോട്ടുകള് ലഭിച്ചിരുന്നു. ഇത്തവണ ബിഎസ്പി കോണ്‍ഗ്രസുമായി സഖ്യമുണ്ടാക്കിയാല് കാറ്റ് മാറിവീശാന് എല്ലാ സാധ്യതയുമുണ്ട്. അതേസമയം ബിജെപിയുടെ ജനപ്രീതി കുറഞ്ഞ സ്ഥാനാര്‍ത്ഥികളില് ഒരാളാണ് തോമര്.\nതോമര് കേന്ദ്ര മന്ത്രികൂടിയാണ്. ഗ്രാമീണ വികസന വകുപ്പാണ് അദ്ദേഹം കൈകാര്യം ചെയ്യുന്നത്. കേന്ദ്ര മന്ത്രിമാരില് ജനപ്രീതി കുറഞ്ഞ നേതാവാണ് അദ്ദേഹം. ഇത്തവണ ഗ്വാളിയോറില് അദ്ദേഹത്തിന് സീറ്റ് നല്‍കില്ല എന്ന് പോലും ബിജെപിക്കുള്ളില് സംസാരമുണ്ട്. എന്നാല് പാര്‍ലമെന്ററികാര്യ പ്രവര്‍ത്തനങ്ങളില് മുന്നിട്ട് നില്‍ക്കുന്ന മന്ത്രിയാണ് അദ്ദേഹം. മോദി സര്‍ക്കാരിന്റെ വികസന കാര്യങ്ങളെ പൊതുമധ്യത്തില് അവതരിപ്പിക്കുന്നതിലും അതിനെ പ്രതിരോധിക്കുന്നതിലും മുന്‍പന്തിയിലുള്ള മന്ത്രിയാണ് തോമര്. പക്ഷേ ഗ്വാളിയോറില് അദ്ദേഹത്തിന് സ്വാധീനം കുറഞ്ഞുവരുന്നതും ജോതിരാദിത്യ സിന്ധ്യ വന് നേതാവായതുമാണ് ബിജെപിയെ ആശങ്കപ്പെടുത്തുന്നത്.\nഎട്ട് നിയമസഭാ മണ്ഡലങ്ങള് അടങ്ങുന്നതാണ് ഗ്വാളിയോര് ലോക്‌സഭാ മണ്ഡലം. ഗ്വാളിയോര് റൂറല്, ഗ്വാളിയോര് ഈസ്റ്റ്, ഗ്വാളിയോര്, ഗ്വാളിയോര് സൗത്ത്, ബീത്താര്‍വാര്, ദാബ്ര, കരേര, പൊഹാരി എന്നിവയാണ് മണ്ഡലങ്ങള്. കുടിയേറ്റ വിഭാഗം ഏറ്റവുമുള്ള ജില്ലാണ് ഗ്വാളിയോര്. രാജ്യത്തെ ഏറ്റവും മികച്ച വ്യാവസായിക വളര്‍ച്ചയുള്ള മേഖല കൂടിയാണ് ഇത്. പ്രധാനമന്ത്രി നരേന്ദ്ര മോദിയുടെ സ്മാര്‍ട്ട് സിറ്റീസ് മിഷനിന്റെ ഭാഗമായി തിരഞ്ഞെടുക്കപ്പെട്ട നഗരങ്ങളില് ഗ്വാളിയോറും ഉണ്ട്. അതേസമയം മലിനീകരണമാണ് മണ്ഡലം നേരിടുന്ന പ്രധാന വെല്ലുവിളി. ലോകാരോഗ്യ സംഘടന ഇന്ത്യയില് ഏറ്റവുമധികം മലിനീകരണം നടക്കുന്ന പ്രദേശങ്ങളില് ഒന്നാണ്.\nമുന് കേന്ദ്ര മന്ത്രിയും മധ്യപ്രദേശ് മുഖ്യമന്ത്രിയുമായ മാധവറാവു സിന്ധ്യയുടെ മണ്ഡലമായിട്ടാണ് ഗ്വാളിയോര് അറിയപ്പെടുന്നത്. 1952ല് ഹിന്ദു മഹാസഭയാണ് ഈ മണ്ഡലത്തില്‍ആദ്യമായി വിജയിച്ചത്. 1957ലാണ് കോണ്‍ഗ്രസ് ഈ മണ്ഡലത്തില് ആദ്യമായി വിജയിക്കുന്നത്. മാധവ റാവു സിന്ധ്യയുടെ കാലത്ത് ഒരിക്കല് പോലും കോണ്‍ഗ്രസ് ഇവിടെ തോല്‍വി അറിഞ്ഞിട്ടില്ല. 1984ലാണ് സിന്ധ്യ ഇവിടെ ആദ്യമായി വിജയിക്കുന്നത്. 1998 വരെ അദ്ദേഹം ഇവിടെ വിജയിച്ചു. 2004ലും കോണ്‍ഗ്രസ് ഈ മണ്ഡലത്തില് വിജയിച്ചിരുന്നു. അതേസമയം യശോദരരാജ സിന്ധ്യ2 2007ല് ഈ മണ്ഡലം തിരിച്ച് പിടിച്ചു. അതിന് ശേഷം ബിജെപി ഇവിടെ തോല്‍വി അറിഞ്ഞിട്ടില്ല.\nഇത്തവണ കോണ്‍ഗ്രസിനെ ഇവിടെ ശക്തമാക്കുന്ന ഘടകം ജോതിരാദിത്യ സിന്ധ്യയുടെ സാന്നിധ്യമാണ്. സിന്ധ്യ മത്സരിച്ചാല് അത് ഗ്വാളിയോറില് മൊത്തത്തില് ബിജെപിക്ക് തിരിച്ചടിയാവും. നിയമസഭാ തിരഞ്ഞെടുപ്പില് ഗ്വാളിയോറില് കോണ്‍ഗ്രസിന് വന് നേട്ടമുണ്ടാക്കിയിരുന്നു. അതേസമയം ഇവിടെ ബിജെപിക്ക് എന്തെങ്കിലും സാധ്യതയുണ്ടെങ്കില് അത് യശോദരരാജ സിന്ധ്യ മത്സരിച്ചാല് മാത്രമാണ്. നഗര വോട്ടര്‍മാരില് നല്ലൊരു പങ്കും സിന്ധ്യ കുടുംബത്തെ പിന്തുണയ്ക്കുന്നുണ്ട്. യശോദര മത്സരിച്ചാല് കനത്ത പോരാട്ടം ഇവിടെ നടക്കും. കോണ്‍ഗ്രസിന്റെ സംഘടനാ ശക്തി വര്‍ധിച്ചതിനാല് ഇത്തവണ ഗ്വാളിയോറില് വിജയം ആവര്‍ത്തിക്കുക ബിജെപിക്ക് ബുദ്ധിമുട്ടേറിയ കാര്യമാകും.\ngwalior madhya pradesh narendra singh bjp congress lok sabha elections 2019 constituency ഗ്വാളിയോര് മധ്യപ്രദേശ് ബിജെപി കോണ്‍ഗ്രസ് ലോക്സഭ തിരഞ്ഞെടുപ്പ് 2019\ngwalior lok sabha constituency narendra tomar perfomance report


arjun reddy Archives - Newscom - Malayalam News\n-325 min. ago-റിഫയുടേത് തൂങ്ങിമരണമെന്ന് പോസ്റ്റുമോർട്ടം റിപ്പോർട്ട്\n-321 min. ago-വിസ്മയ കേസില് തിങ്കളാഴ്ച്ച വിധി\n-243 min. ago-സി ബി ഐ നടപടിയെ വിമർശിച്ച് കോൺഗ്രസ്\n-206 min. ago-ലോ ഫ്ലോർ ബസ് ക്ലാസ് മുറിയാക്കും\n-181 min. ago-പി ചിദംബരത്തിന്റെ വീടുകളിൽ സി ബി ഐ റെയ്ഡ്\n-170 min. ago-വിനോദയാത്ര പോയ ബസ് മറിഞ്ഞ് അപകടം\n-159 min. ago-എംപ്ലോയബിലിറ്റി സ്‌കില് ഇന്‍സ്ട്രക്ടറുടെ ഒഴിവ്\nഅർജുൻ റെഡ്ഢി എന്ന ഒറ്റ സിനിമ കൊണ്ട് തെന്നിന്ത്യയിൽ ട്രെൻഡ് സെറ്ററായ നടനാണ് വിജയ് ദേവരക്കൊണ്ട. മലയാളത്തിലും വിജയ് ദേവരക്കൊണ്ടയ്ക്ക് നിരവധി ഫാൻസ് ഉണ്ട്. കഴിഞ്ഞ ദിവസം താരത്തിന്റെ പിറന്നാൾ തെന്നിന്ത്യ ആഘോഷമാക്കിയിരുന്നു. ഇപ്പോളിതാ തന്നോട് കാണിച്ച സ്നേഹത്തിനും കരുതലിനും നന്ദി പറഞ്ഞിരിക്കുകയാണ് നടൻ. അമ്മയെ ചേർത്ത് നിർത്തിയ പടം അതിനോടൊപ്പം പങ്കുവച്ചിട്ടുണ്ട്. ‘‘എനിക്ക് 15…


പീഡനകേസ്: വിജയ് ബാബുവിന് ഉപാധികളോടെ മുൻകൂർ ജാമ്യം | Kerala | Deshabhimani | Wednesday Jun 22, 2022\nകൊച്ചി> പുതുമുഖനടിയെ പീഡിപ്പിച്ച കേസിൽ നിർമാതാവും നടനുമായ വിജയ് ബാബുവിന് ഉപാധികളോടെ മുൻകൂർ ജാമ്യം. ഒരാഴ്‌ചത്തെ പരിമിത കസ്റ്റഡിയും ഹൈക്കോടതി അനുവദിച്ചു. 27ന് അന്വേഷണ ഉദ്യോഗസ്ഥൻ മുമ്പാകെ ഹാജരാകണം. അന്നുമുതൽ ജൂലൈ മൂന്നുവരെ തുടർച്ചയായി രാവിലെ ഒമ്പതുമുതൽ ആറുവരെ ചോദ്യം ചെയ്യാം. ഹാജരാകുന്ന സമയം കസ്റ്റഡിയായി കണക്കാക്കാം. ഇരയും പ്രതിയും തമ്മിലുള്ള വാട്സാപ് ചാറ്റുകളും സാഹചര്യങ്ങളും വിലയിരുത്തിയാണ് ജസ്റ്റിസ് ബച്ചു കുര്യൻ തോമസ് ജാമ്യം അനുവദിച്ചത്.\nപ്രതിയെ അറസ്റ്റ് ചെയ്‌താൽ അഞ്ചുലക്ഷം രൂപയുടെ ബോണ്ടിലും തുല്യതുകയ്‌ക്കുള്ള രണ്ട് ആൾ ജാമ്യത്തിലും വിട്ടയക്കണം. ഇരയെയും കുടുംബത്തെയും സാക്ഷികളെയും സ്വാധീനിക്കരുത്, സോഷ്യൽ മീഡിയയിലൂടെ ആക്രമിക്കരുത്. കേരളം വിടരുത്, പുതിയ പാസ്‌പോർട്ട് അനുവദിച്ചാൽ വിചാരണക്കോടതിയിൽ നൽകണം തുടങ്ങിയവയാണ് മറ്റ് ഉപാധികൾ.\nപ്രതി രക്ഷകനായി ചമഞ്ഞ് നടിയെ ചൂഷണം ചെയ്‌തെന്ന പ്രോസിക്യൂഷൻ വാദം കോടതി തള്ളി. ഉഭയസമ്മതപ്രകാരമാണോ ബന്ധപ്പെട്ടതെന്ന് വിചാരണക്കോടതി പരിശോധിക്കട്ടെയെന്ന് കോടതി പറഞ്ഞു. പ്രതി വിവാഹിതനും ഒരു കുട്ടിയുടെ അച്ഛനുമാണെന്നും കുഞ്ഞിനുവേണ്ടി വിവാഹജീവിതം തുടരുമെന്ന് ഇരയ്‌ക്കറിയാമായിരുന്നുവെന്നും കോടതി നിരീക്ഷിച്ചു. നിയമപരമായി മറ്റൊരു വിവാഹം നടക്കാൻ സാധ്യത ഇല്ലെന്ന് ഇരയ്‌ക്കറിയാം.\nപീഡനം ആരോപിക്കപ്പെട്ട കാലത്ത് അവർ ആരുടേയും തടങ്കലിൽ ആയിരുന്നില്ല. ഇരുവരും വാട്‌സാപ്, ഇൻസ്റ്റാഗ്രാം എന്നിവ വഴി ആശയവിനിമയം നടത്തിയിരുന്നു. മാർച്ച് 31 മുതൽ ഏപ്രിൽ 17 വരെയുള്ള ചാറ്റുകൾ പരിശോധിച്ചാൽ ഇരുവരും തമ്മിൽ തീവ്രബന്ധത്തിലായിരുന്നുവെന്ന് മനസ്സിലാക്കാം. പ്രതി ഫോണിലെ സന്ദേശങ്ങൾ നീക്കംചെയ്‌ത കാലത്ത് ഇരയും ഫോണിലെ സന്ദേശങ്ങൾ നീക്കിയിട്ടുണ്ട്. ലൈംഗികാതിക്രമം നടന്നതായി സന്ദേശങ്ങളിൽ സൂചനയില്ല. വിദേശത്തായിരുന്നപ്പോൾ ജാമ്യാപേക്ഷ ഫയൽ ചെയ്തതിൽ തെറ്റില്ലെന്നും വാദം നടക്കുമ്പോൾ ഹാജരായാൽ മതിയെന്നും കോടതി വ്യക്തമാക്കി.\nകുറ്റകൃത്യത്തിനുശേഷം ഒളിവിൽപ്പോയ പ്രതി വിദേശത്തിരുന്ന് ഇരയുടെ പേര് വെളിപ്പെടുത്തിയെന്ന ഗുരുതരകുറ്റം ചെയ്തെന്നും പ്രതിക്ക് ജാമ്യം നൽകിയാൽ അത് സമൂഹത്തിന് തെറ്റായ സന്ദേശം നൽകുമെന്നും പ്രോസിക്യൂഷൻ വാദിച്ചു. വിവാഹവാഗ്ദാനം നൽകി പീഡിപ്പിച്ചെന്നായിരുന്നു ഇരയുടെ പരാതി.


ഭീകരതക്ക് പിന്തുണ കൊടുക്കുന്ന രാജ്യങ്ങളെ ഒറ്റപ്പെടുത്തുക; ഇമ്രാനെ ഇരുത്തി മോദിയുടെ പരോക്ഷ വിമർശനം – Dubai Vartha\nഭീകരതക്ക് പിന്തുണ കൊടുക്കുന്ന രാജ്യങ്ങളെ ഒറ്റപ്പെടുത്തുക; ഇമ്രാനെ ഇരുത്തി മോദിയുടെ പരോക്ഷ വിമർശനം\nഷാങ്ഹായി കോ ഓപ്പറേഷന് ഉച്ചകോടിയില് പാകിസ്താനെതിരെ പരോക്ഷ വിമര്‍ശനവുമായി പ്രധാനമന്ത്രി നരേന്ദ്ര മോദി. ഭീകരവാദത്തിന് പിന്തുണ നല്‍കുന്ന രാജ്യങ്ങളെ ഒറ്റപ്പെടുത്തണമെന്നും ഭീകരവാദത്തിനെതിരെ രാജ്യാന്തര സമ്മേളനം വിളിക്കണമെന്നും മോദി ആവശ്യപ്പെട്ടു.\nഭീകരതയ്ക്ക് ഇടമില്ലാത്ത ഒരു സമൂഹമാണ് ഇന്ത്യ ആഗ്രഹിക്കുന്നതെന്ന് പറഞ്ഞ മോദി, ഭീകരവാദത്തെ നേരിടാന് സഹകരണം ശക്തമാക്കണമെന്നും ഷാങ്ഹായി കോ ഓപ്പറേഷന് ഉച്ചകോടിയിലെ അംഗരാജ്യങ്ങള് ഇക്കാര്യത്തില് മുന്‍കൈയെടുക്കണമെന്നും മോദി ആവശ്യപ്പെട്ടു.\nമേഖലയുടെ പ്രധാന താത്പര്യങ്ങള് സുരക്ഷയും സമാധാനവുമാണ്. അഫ്ഗാനിസ്ഥാന്റെ സ്ഥിരത മേഖലയിലെ സമാധാനത്തിന് അത്യന്താപേക്ഷിതമാണ്. എസ്.സി.ഒയിലെ അംഗരാജ്യങ്ങളുമായി ഇന്ത്യ സാമ്പത്തിക സഹകരണം ശക്തിപ്പെടുത്തുന്നമെന്നും പ്രധാനമന്ത്രി പറഞ്ഞു. പാക്കിസ്ഥാന് പ്രധാനമന്ത്രി ഇമ്രാന് ഖാന്റെ സാന്നിധ്യത്തിലായിരുന്നു മോദിയുടെ പരാമര്‍ശങ്ങള്.\nഅബ്റാറുകളെ നിർവചിക്കുന്ന ഖുതുബ : വിശ്വാസത്തിൽ ഊന്നി നന്മ ചെയ്യുന്നവർക്കുള്ള സ്വർഗ്ഗ വാഗ്‌ദാനത്തിന്റെ സന്ദേശം ഇന്നത്തെ ജുമാ ഖുതുബയിൽ പ്രതിഫലിച്ചു\nപല രാജ്യങ്ങളിലും പുതിയ കോവിഡ് നിയന്ത്രണങ്ങൾ : ഒഴിവുദിനങ്ങളിൽ വിദേശ യാത്രകൾ പരമാവധി ഒഴിവാക്കണമെന്ന് യുഎഇ അധികൃതർ.\nയുഎഇ ഗോൾഡൻ ജൂബിലി : വിമാന ടിക്കറ്റിന് 50% ഇളവ്...\nദുബായിൽ വീണ്ടും3ദിവസത്തെ സൂപ്പര് സെയില്, 90% വരെ...


മോദി സ്തുതി: ജയറാം രമേശിനും അഭിഷേക് സിംഗ്‌വിക്കും പിന്തുണയുമായി ശശി തരൂര്\nSat May 28 2022 21:31:34 GMT+0530 (India Standard Time)\nമോദി പറയുന്നതും ചെയ്യുന്നതും നല്ല കാര്യമായാല് അഭിനന്ദിക്കപ്പെടണം. എങ്കില് മാത്രമേ മോദിക്കെതിരെയുള്ള നമ്മുടെ വിമര്‍ശനത്തിന് വിശ്വാസ്യതയുണ്ടാകൂവെന്നും തരൂര് ട്വിറ്ററില് കുറിച്ചു.\nBY APH23 Aug 2019 3:57 PM GMT\nAPH23 Aug 2019 3:57 PM GMT\nന്യൂഡല്‍ഹി: നരേന്ദ്രമോദിയെ സ്തുതിച്ച് രംഗത്തെത്തിയ മുതിര്‍ന്ന കോണ്‍ഗ്രസ്സ് നേതാക്കളെ പിന്താങ്ങി തിരുവനന്തപുരം എംപി ശശി തരൂരും. പ്രധാനമന്ത്രി നരേന്ദ്ര മോദിയെ എപ്പോഴും ദുഷ്ടനായി ചിത്രീകരിക്കുന്ന ശൈലി ഗുണം ചെയ്യില്ലെന്ന് മുതിര്‍ന്ന കോണ്‍ഗ്രസ് നേതാക്കളായ ജയറാം രമേശും മനു അഭിഷേക് സിഗ്‌വിയുടെയും പറഞ്ഞിരുന്നു. ഈ അഭിപ്രായത്തേയാണ് ശശി തരൂര് പിന്താങ്ങിയത്.\nകഴിഞ്ഞ ആറ് വര്‍ഷമായി ഞാന് ഇക്കാര്യം പറയുകയാണ്. മോദി പറയുന്നതും ചെയ്യുന്നതും നല്ല കാര്യമായാല് അഭിനന്ദിക്കപ്പെടണം. എങ്കില് മാത്രമേ മോദിക്കെതിരെയുള്ള നമ്മുടെ വിമര്‍ശനത്തിന് വിശ്വാസ്യതയുണ്ടാകൂവെന്നും തരൂര് ട്വിറ്ററില് കുറിച്ചു. മോദി സ്തുതിയുമായി ജയറാം രമേശാണ് ആദ്യം രംഗത്തെത്തിയത്. പിന്തുണയുമായി അഭിഷേക് സിംഗ്‌വിയും രംഗത്തെത്തി.\nShashi Tharoor Jairam Ramesh modi\nകര്‍ണാടകയില് വീണ്ടും ഹിജാബ് വിവാദം; കോളജില് ഹിജാബ് ധരിച്ചെത്തിയ...\n28 May 2022 1:33 PM GMT\nജനമഹാസമ്മേളന മുദ്രാവാക്യം: സമാനതകളില്ലാത്ത വേട്ട; ഇതുവരെ 24 പേര്...\n28 May 2022 1:21 PM GMT\nവര്‍ഗീയ പ്രസംഗം: പി സി ജോര്‍ജിനോട് നാളെ സ്‌റ്റേഷനില് ഹാജരാകാന്...\n28 May 2022 12:43 PM GMT\nഭിന്നശേഷിയുള്ള കുട്ടിക്ക് വിമാനയാത്ര നിഷേധിച്ചു; ഇന്‍ഡിഗോയ്ക്ക്...\n28 May 2022 12:22 PM GMT\n100 വര്‍ഷം ചാര്‍ജുള്ള ബാറ്ററിയുമായി ടെസ്‌ല\nമഹാരാഷ്ട്രയില് ഒമിക്രോണ് ഉപ വകഭേദം കണ്ടെത്തി; രോഗികളില് കേരളത്തില് വന്ന് മടങ്ങിയവരും\nകരാറുകാരനും പൊതു മരാമത്തുവകുപ്പും കൈയൊഴിഞ്ഞു; സംസ്ഥാനപാത ഇരകളെ കാത്ത് ഗർത്തങ്ങളായിത്തന്നെ കിടക്കും\nലഡാക്കില് മരണമടഞ്ഞ മുഹമ്മദ് ഷൈജലിന്റെ വീട്ടില് മന്ത്രിമാര് സന്ദര്‍ശനം നടത്തി\nസര്‍ക്കാര് സ്‌കൂളില് പ്രവേശന ഫീസ് വാങ്ങിയെന്ന്; അന്വേഷിച്ച് റിപോര്‍ട്ട് നല്‍കാന് വിദ്യാഭ്യാസ ഉപഡയറക്ടര്‍ക്ക് നിര്‍ദേശം നല്‍കി മന്ത്രി


ഉത്സവത്തിനിടെ തെങ്ങില് കയറിയ തെയ്യം അടിതെറ്റി താഴേയ്ക്ക്; വീഡിയോ... - Malayalam Viral News\nഉത്സവത്തിനിടെ തെങ്ങില് കയറിയ തെയ്യം അടിതെറ്റി താഴേയ്ക്ക്; വീഡിയോ…\nmalayalamviralnews 27th February 2017 ഉത്സവത്തിനിടെ തെങ്ങില് കയറിയ തെയ്യം അടിതെറ്റി താഴേയ്ക്ക്; വീഡിയോ…2017-02-27T19:52:24+00:00 Viral Videos\nകണ്ണൂര്: ഉത്സവത്തിനിടെ തെങ്ങില് കയറിയ ബപ്പരിയന് തെയ്യം താഴെ വീണു. കണ്ണൂര് അഴീക്കോട് മീന്‍കുന്ന് മുച്ചിരിയന് കാവിലാണ് സംഭവം.ഉത്സവത്തോടനുബന്ധിച്ചുള്ള ചടങ്ങുകളുടെ ഭാഗമയായി തെയ്യം തെങ്ങില് കയറി തേങ്ങയിടുന്നുണ്ട്. ഇത്തരത്തില് തെങ്ങില് കയറിയപ്പോഴാണ് തെയ്യക്കോലധാരി കൈ വഴുതി താഴെ വീണത്. തിങ്കളാഴ്ചയായിരുന്നു അപകടം സംഭവിച്ചത്.\nതെങ്ങില് കയറി ഏറെ നേരം കഴിയുന്നതിന് മുന്‍പാണ് അപകടം. തേങ്ങ പറിക്കുന്നതിനിടെ കൈ വഴുതിയ തെയ്യം തലകീഴായാണ് വീണത്. നാല്‍പതുകാരനായ സുമേഷായിരുന്നു തെയ്യം കെട്ടിയത്. അപകടം സംഭവിച്ച് ഉടന് തന്നെ ഇയാളെ മംഗളൂരുവിലെ സ്വകാര്യ ആശുപത്രിയില് പ്രവേശിപ്പിച്ചു. ഇയാളുടെ വലതുകാലിന്റെ തുടയെല്ല് പൊട്ടിയിട്ടുണ്ട്. പ്രാഥമിക ചികിത്സയ്ക്ക് ശേഷം ഇയാള് വീട്ടില് മടങ്ങിയെത്തി.\n« ലോകത്തിലെ ഏറ്റവും ചിരിപ്പിക്കുന്ന കവര്‍ച്ച; കൈ തോക്കാണെന്ന് തെറ്റിദ്ധരിപ്പിച്ച് വിരട്ടി മോഷണം..\nLATEST NEWS Allu Arjun’s DJ Duvvada Jagannadham teaser is the most disliked teaser in South India »


മണിയുടെ പ്രസംഗം ഗൗരവകരം; കേരളത്തില് എന്താണ് നടക്കുന്നത് പൊലീസ് മേധാവി ഇതൊന്നും കാണുന്നില്ലേയെന്നും ഹൈക്കോടതി • ഇ വാർത്ത | evartha\nമണിയുടെ പ്രസംഗം ഗൗരവകരം; കേരളത്തില് എന്താണ് നടക്കുന്നത് പൊലീസ് മേധാവി ഇതൊന്നും കാണുന്നില്ലേയെന്നും ഹൈക്കോടതി\nകൊച്ചി: വൈദ്യുത മന്ത്രി എംഎം മണിയുടെ പ്രസംഗം ഗൗരവകരമെന്ന് ഹൈക്കോടതി. കേരളത്തില് എന്താണ് നടക്കുന്നതെന്നും പൊലീസ് മേധാവി ഇതൊന്നും കാണുന്നില്ലേയെന്നും ഹൈക്കോടതി ചോദിച്ചു. മണിയുടെ പ്രസംഗം സ്ത്രീകളെ അപമാനിക്കുന്നതല്ലെന്നും സ്ത്രീകളെ അപമാനിക്കുന്ന തരത്തില് ഒരു പരാമര്‍ശവും മണി നടത്തിയിട്ടില്ലെന്ന് സര്‍ക്കാര് കോടതിയെ അറിയിച്ചു. എന്തെങ്കിലും തരത്തിലുള്ള പരാമര്‍ശം മന്ത്രി നടത്തിയിട്ടുണ്ടെങ്കില് അത് മാധ്യമപ്രവര്‍ത്തകരെ കുറിച്ചാണെന്നും സര്‍ക്കാര് കോടതിയില് പറഞ്ഞു.\nമാധ്യമപ്രവര്‍ത്തകരെ കുറിച്ച് എന്തും പറയാമെന്നാണോ എന്നാണ് ഹൈക്കോടതി മറുചോദ്യം ഉന്നയിച്ചത്. മാധ്യമ പ്രവര്‍ത്തകര്‍ക്കും പൗരാവകാശം ഉണ്ടെന്ന് മറക്കരുതെന്നും ഹൈക്കോടതി സര്‍ക്കാരിനെ ഓര്‍മ്മിപ്പിച്ചു. മന്ത്രി എംഎം മണിയുടെ പ്രസംഗത്തിനെതിരെ ജോര്‍ജ്ജ് വട്ടക്കുഴി നല്‍കിയ ഹര്‍ജിയിലാണ് ഹൈക്കോടതിയുടെ പരമാര്‍ശം. സര്‍ക്കാര് അഭിഭാഷകന് മറുപടി നല്‍കിയതോടെ കേസ് പരിഗണിക്കുമെന്നും പൗരാവകാശം സംബന്ധിച്ച് പരിശോധിക്കുമെന്ന നിലപാടാണ് കോടതിയെടുത്തത്. മണിയുടെ പ്രസംഗത്തിന്റെ ദൃശ്യങ്ങള് ഹാജരാക്കാനും ഹൈക്കോടതി ഉത്തരവിട്ടു.


children – Boolokam\nമലയാളിയുടെ ലോകം ഇന്ന് ഡിജിറ്റൽ സ്ക്രീനുകൾക്കുള്ളിലാണ്. പ്രായഭേദം കൊണ്ടു വിഭജനം തീർക്കാതെ എല്ലാവരിലും ഉറഞ്ഞുതുള്ളുന്ന ഒരുതരം അടങ്ങാത്ത ത്വര. സമൂഹമാധ്യമങ്ങളിലെ\nകുട്ടികളെ അഡോപ്‌റ്റ് ചെയ്ത നല്ല കഥകൾ കേൾക്കുമ്പോൾ വിചാരിക്കും ഒരു കുഞ്ഞിനെ എടുത്തു വളർത്തിയാലോ എന്ന്. പിന്നെ തോന്നും, തൽക്കാലം ഉള്ളതിനെ\nവീട്ടിൽ ആറ് ഉണ്ണിയപ്പം വാങ്ങിയിട്ട്, ഭർത്താവിനും (അല്ലെങ്കിൽ ഭാര്യക്കും) രണ്ടു കുട്ടികൾക്കും രണ്ടെണ്ണം വീതം കൊടുത്തിട്ട് "എനിക്ക് ഉണ്ണിയപ്പം ഇഷ്ടമല്ല" എന്ന് പറഞ്ഞു ഉണ്ണിയപ്പമേ കഴിക്കാത്തവരെ കണ്ടിട്ടുണ്ടാവുമല്ലോ?\nമൊബൈല് ഫോണില് അധിക സമയം ചിലവഴിച്ചതിനെ തുടര്‍ന്നു വീട്ടുകാര് വഴക്കു പറഞ്ഞു. ഇതില് മനംനൊന്ത് പെണ്‍കുട്ടി ആത്മഹത്യ ചെയ്തു. കൂട്ടുകാർ ചേർന്ന് സുഹൃത്തിനെ കൊലപ്പെടുത്തി കുഴിച്ചു മൂടി.ഇങ്ങനെയുള്ള വാർത്തകളുടെ പല പതിപ്പുകൾ ഏറെക്കാലമായി നമ്മൾ കേട്ട്...


എല്ലാ രാജ്യങ്ങളിൽ നിന്നുമുള്ളവർക്കും കുവൈറ്റിലേക്ക് എത്താം; കർശന കോവിഡ് നിയന്ത്രണങ്ങൾ ബാധകം; പക്ഷേ... - RashtraDeepika\nകുവൈറ്റ് സിറ്റി: കുവൈറ്റില് എല്ലാ രാജ്യങ്ങളില് നിന്നുമുള്ള യാത്രക്കാര്‍ക്കും നേരിട്ട് പ്രവേശിക്കാന് അനുമതി. ഫെബ്രുവരി 21 മുതലാണ് പ്രവേശിക്കാനാകുക.\nആരോഗ്യപ്രവര്‍ത്തകര്, നയതന്ത്ര ഉദ്യോഗസ്ഥര്, 18 വയസ്‌സിന് താഴെയുള്ള കുട്ടികള് എന്നിവരെ ഈ വ്യവസ്ഥയില് നിന്നും ഒഴിവാക്കിയിട്ടുണ്ട്. എന്നാല് ഇവര് ഒരാഴ്ച വീട്ടില് നിരീക്ഷണത്തിൽ കഴിയണം.\nമധ്യപ്രദേശ് മുഖ്യമന്ത്രിയെ കൊതുക് കുത്തി; ഉദ്യോഗസ്ഥന് കാരണംകാണിക്കൽ നോട്ടീസ്; ഉദ്യോഗസ്ഥര് നല്‍കുന്ന വിശദീകരണം ഇങ്ങനെ…\nഅത്താഴവിരുന്നിനിടെ…! ബിഎസ്പി നേതാവിനെതിരേ ബിജെപിക്കാരിയുടെ പരാതി; പരാതിയില് പറയുന്നത് ഇങ്ങനെ…


ഒഞ്ചിയം സംഭവം: സത്യസന്ധമായ അന്വേഷണം വേണം: ഒ. രാജഗോപാല്\nനെയ്യാറ്റിന്‍കര: ഒഞ്ചിയം സംഭവവുമായി ബന്ധപ്പെട്ട് സത്യസന്ധമായ അന്വേഷണം നടത്തണമെന്ന് ബിജെപി സ്ഥാനാര്‍ഥി ഒ. രാജഗോപാല് ആവശ്യപ്പെട്ടു. പര്യടനത്തിന്റെ ഭാഗമായി നെയ്യാറ്റിന്‍കര മണ്ഡലത്തിലെ ആലംപൊറ്റയില് മാധ്യമപ്രവര്‍ത്തകരോട് സംസാരിക്കുകയായിരുന്നു അദ്ദേഹം. തനിക്കു വധഭീഷണിയുള്ളതായി ചന്ദ്രശേഖരന് കേന്ദ്ര ആഭ്യന്തര സഹമന്ത്രിയോടും സംസ്ഥാന മുഖ്യമന്ത്രിയോടും നേരത്തെ വ്യക്തമാക്കിയിരുന്നതായാണ് മനസിലാക്കാന് കഴിഞ്ഞത്. എന്നാല്, പരാതി ലഭിച്ചിട്ടും ചന്ദ്രശേഖരന് സംരക്ഷണം നല്‍കാന് സര്‍ക്കാര് തയാറായില്ല. പ്രതിപക്ഷനേതാവ് വി.എസ്. പറഞ്ഞതുപോലെ സര്‍ക്കാരും ഈ സംഭവത്തിലെ കൂട്ടുപ്രതികളാണെന്ന് രാജഗോപാല് ആരോപിച്ചു. നെയ്യാറ്റിന്‍കര ഉപതെരഞ്ഞെടുപ്പിലെ മൌലികമായ പ്രശ്നങ്ങള് വഴി തിരിച്ചു വിടാനുള്ള ശ്രമമാണ് ഒഞ്ചിയത്ത് നടന്നതെന്നും അദ്ദേഹം പറഞ്ഞു.\nനെയ്യാറ്റിന്‍കര നഗരസഭയും അഞ്ചു പഞ്ചായത്തു പ്രദേശങ്ങളും വിവിധ മേഖലകളായി തിരിച്ചാണ് പ്രചരണം നടത്തുന്നത്. ഓരോ മേഖലയിലെയും പ്രമുഖരായ വോട്ടര്‍മാരെയും സാമൂഹ്യ സംഘടനാ പ്രതിനിധികളെയും കണ്ടുവരുന്നുവെന്നും രാജഗോപാല് കൂട്ടിച്ചേര്‍ത്തു.\nഇന്നലെ ഇരുമ്പില്, പെരുമ്പഴുതൂര്, തിരുപുറം എന്നിവിടങ്ങളില് കുടുംബയോഗങ്ങളില് രാജഗോപാല് പങ്കെടുത്തു. പെരുമ്പഴുതൂര് ചന്ത, മാമ്പഴക്കര ജംഗ്ഷനിലെ വ്യാപാര സ്ഥാപനങ്ങള് എന്നിവിടങ്ങളില് വോട്ട് അഭ്യര്‍ഥിച്ച അദ്ദേഹം ഭഗവതിപുരം കാവില് ദര്‍ശനം നടത്തി.


Kids Mathrubhumi- Short Stories, പിശുക്കന്റെ സമ്പത്ത്!\nമഥുരയില് പണ്ടുപണ്ട് മണിലാല് എന്നൊരു പിശുക്കന് ഉണ്ടായിരുന്നു. മണിലാലിനെ വെറും പിശുക്കനെന്നു പോരാ അറുപിശുക്കനെന്നു തന്നെ വിളിക്കണം. നന്നായി ഭക്ഷണം കഴിക്കാതെ, നല്ല വസ്ത്രങ്ങള് വാങ്ങി ധരിക്കാതെ, അയാള് കിട്ടുന്ന ഓരോ നാണയവും സൂക്ഷിച്ചുവയ്ക്കും. എന്നിട്ടോ? പണം കുറേയായിക്കഴിയുമ്പോള് അതുകൊടുത്ത് ഒരു സ്വര്‍ണക്കട്ടി വാങ്ങും! അങ്ങനെ വാര്‍ദ്ധക്യമെത്തിയപ്പോഴേക്കും അയാള് കുറേയേറെ സ്വര്‍ണക്കട്ടികളുടെ ഉടമയായി മാറി!\nഅതോടെ മണിലാലിന്റെ പ്രശ്‌നങ്ങളും തുടങ്ങി. ഇത്രയേറെ സ്വര്‍ണം വീട്ടില് സൂക്ഷിക്കുന്നത് അപകടമാവില്ലേ? വല്ല കള്ളന്മാരും ഇക്കാര്യമറിഞ്ഞാല് തന്റെ ജീവന് അപകടത്തിലാവില്ലേ?\nഒടുവില് മണിലാല് ഒരു സൂത്രം കണ്ടെത്തി. കാട്ടിലൊരിടത്ത് ചെന്ന് അയാള് ഒരു കുഴിയുണ്ടാക്കി അതില് തന്റെ സ്വര്‍ണക്കട്ടികള് മുഴുവനുമിട്ടു. എന്നിട്ട് അതിനുമീതെ മണ്ണിട്ടു മൂടി മടങ്ങിപ്പോന്നു!\nതന്റെ സ്വര്‍ണക്കട്ടികളെല്ലാം കുഴിയില് ഭദ്രമായി ഇരിപ്പുണ്ടെന്ന് ഉറപ്പുവരുത്താന് അയാള് എന്നും കാട്ടില്‍പ്പോകും. മണ്ണുമാറ്റി സ്വര്‍ണക്കട്ടികള് എണ്ണിനോക്കിയിട്ട് മടങ്ങിപ്പോരുകയും ചെയ്യും. അങ്ങനെ ഒരു ദിവസം മണ്ണുമാറ്റി നോക്കിയ മണിലാല് ഞെട്ടിപ്പോയി. കുഴിയില് ഒരു സ്വര്‍ണക്കട്ടിപോലുമില്ല! പകരം നിറയെ കരിങ്കല്‍ത്തുണ്ടുകള്!\n''അയ്യോ!, എന്റെ സ്വര്‍ണക്കട്ടികള് മുഴുവന് പോയേ!'', മണിലാല് ഉറക്കെ നിലവിളിച്ചു:''കഷ്ടപ്പെട്ട് ഞാനുണ്ടാക്കിയ സമ്പാദ്യം മുഴുവന് പോയേ!''\nഅയാള് ഒരു ഭ്രാന്തനെനെപ്പോലെ അവിടേയും ഇവിടേയുമെല്ലാം തിരയാന് തുടങ്ങി. അപ്പോഴാണ് കുഴിയില് കിടന്ന ഒരു കടലാസുതുണ്ട് അയാള് കണ്ടത്. മണിലാല് അതെടുത്തുനോക്കി. അതില്\nതാങ്കള് എന്നും കാട്ടില് വരുന്നതും കുഴിയിലെ മണ്ണുമാറ്റി സ്വര്‍ണക്കട്ടികള് എണ്ണിനോക്കുന്നതും ചെയ്യുന്നത് ഞാന് ഒളിച്ചിരുന്നു കാണാറുണ്ട്. താങ്കള് കൃത്യമായി ഭക്ഷണം കഴിക്കാറില്ല എന്ന് രൂപം കണ്ടപ്പോള്‍ത്തന്നെ എനിക്കുമനസ്സിലായി. ഇത്രയും സ്വര്‍ണക്കട്ടികള് സ്വന്തമായുള്ള താങ്കള്‍ക്ക് സ്വന്തമായി ഒരു നല്ല വസ്ത്രം പോലുമില്ല. അത്യാവശ്യത്തിനു പോലും ഉപയോഗിക്കാതെ സൂക്ഷിച്ചു വയ്ക്കുന്ന സ്വര്‍ണക്കട്ടികള് വാസ്തവത്തില് കരിങ്കല്‍ച്ചീളുകള്‍ക്ക് സമമാണ്. എനിക്കാണെങ്കില് സ്വര്‍ണക്കട്ടികള്‍കൊണ്ട് പല ആവശ്യങ്ങളുമുണ്ട്. അതുകൊണ്ട് സ്വര്‍ണക്കട്ടികള് ഞാനെടുത്തിട്ട് അത്രയും എണ്ണം കരിങ്കല്‍ച്ചീളുകള് കുഴിയില് വയ്ക്കുന്നു. വെറുതെ എണ്ണി രസിക്കാന് ഈ കരിങ്കല്‍ച്ചീളുകള് ധാരാളം മതിയാകുമല്ലോ.\nഎന്ന് സ്വന്തം കള്ളന്'\nകത്തു വായിച്ച് മണിലാല് തലയ്ക്കു കൈവച്ചിരുന്നു. ഉപയോഗമില്ലാതെ കൂട്ടിവയ്ക്കുന്ന സമ്പത്തിന് കരിങ്കല്‍ച്ചീളുകളുടെ വിലയേ ഉള്ളൂ എന്ന് അതോടെ അയാള് പഠിച്ചു.


idaneram: പെരുമാട്ടുകാളിയും ശ്രീപത്മനാഭസ്വാമി ക്ഷേത്രവും - കുന്നുകുഴി എസ് മണി\nപെരുമാട്ടുകാളിയും ശ്രീപത്മനാഭസ്വാമി ക്ഷേത്രവും - കുന്നുകുഴി എസ് മണി\nക്ഷേത്രപ്രവേശനം നൂറ്റാണ്ടുകളോളം നിഷേധിച്ചിരുന്ന പുലയന് കാരണം നിര്‍മിക്കേണ്ടി വന്ന ക്ഷേത്രങ്ങളുടെ നിരവധി ഉദാഹരണങ്ങള് കണ്ടുകഴിഞ്ഞു വല്ലോ. ഇനി പെരുമാട്ടുകാളിയുടെ ചരിത്രത്തിലേക്കു തന്നെ മടങ്ങിവരാം. നൂറ്റാണ്ടുകള്‍ക്കു മുന്‍പ് അനന്തപുരിയെന്ന ഇന്നത്തെ തിരുവനന്തപുരം വന്‍കാടുക ളാല് നിബിഡമായിരുന്നു. അനന്തന്‍കാടെ ന്നായിരുന്നു പഴമക്കാരില് നിന്നും പറ ഞ്ഞു കേട്ട പേര്. ആ കാലഘട്ടത്തില് ഈ കാട്ടു പ്രദേശങ്ങളില് അധിവ സിച്ചിരുന്നത് ആദിമനിവാസികളില്‍പ്പെട്ട പുലയ കുടുംബങ്ങളാ യിരുന്നു. അവര് അന്നത്തെ ചുറ്റുപാടുകള്‍ക്കും അവസ്ഥയ്ക്കും അനുസര ണമായി കുടിലുകള് നിര്‍മിച്ച് അങ്ങിങ്ങായി പാര്‍ത്തുവന്നി രുന്നു. അനന്തന് കാടിനൊപ്പമുണ്ടായിരുന്ന പുത്തരിക്കണ്ടത്തെ നെല് വയലു കളില് കൃഷി ചെയ്താണ് ഈ പുലയകുടുംബങ്ങള് ജീവിതം കഴിച്ചിരു ന്നത്. തുടര്‍ന്ന് വായിക്കുക